Lifan-Z/Chinese-poetries-txt huggingface dataset:
连章得请避洪钧，赭案除书天下闻。久冠鹓鸾为上宰，别驱貔虎作中军。单车款曲怀辽帐，一燧平安出陇云。今日朝绅回首看，始知知退是元勋。
碧波三宿暂沿洄，豹尾双驱大旆开。堂上谟成萧宰去，人间事少赤松来。岩霖旧润为轩雨，醴曲余甘作宴醅。下客无缘陪后乘，只应前席欠邹枚。
安车就第上优贤，不使当关损晏眠。勋重旧更三府地，体强初过六身年。游篮净贮茶经具，醉幕闲垂酒颂天。独念相如久称疾，时时令预雪台篇。
本乏微功辅斗枢，避贤仍忝领州旟。病依一室由旬坐，老愧专城四十居。憩石雨苔同发短，啸轩霜竹伴心虚。挂冠尚有三年调，高躅空瞻广武庐。
晚花吹酒送行人，迢递风烟上七闽。江海身孤虽恋阙，豺狼路静不埋轮。阳林撷露茶腴早，侧树烘霞荔子新。毛竹干鱼仙祀古，请君寻遍武夷春。
玉树扶疏入紫烟，鸣驺偕计望甘泉。十行深诏言成綍，三道摛华藻掞天。泽国东风占鹊喜，杏园初日待鸾迁。自嗟拥鼻沈冥极，生看青云著祖鞭。
荐衡上表独垂蜺，密雪梁园逼赋期。秦市千金怀拱璧，舜韶九奏待长离。刘桢病久曾淹卧，宋玉才多故剩悲。几日绣衣荣白昼，郡章惊绂驷车驰。
蜡凤当筵占美名，文斋大被集时英。人同颍水将车乐，赋待尚书给笔成。乡酒出郊浮蚁釂，故林驰雾暝猿惊。省知唱第藂云幄，归梦因君到斗城。
君家日下有高名，骥子双驰嗣世灵。沧海赋毫多洒白，南山书简偏蒸青。县歌酒釂催鸣鹿，学舍𦈌寒乱散萤。昆玉林枝期帝问，差肩唱第迩尧蓂。
汉家廉诏举翘英，银纻观宾望斗城。北地高门传玉节，西京旧学秘金籯。邮亭续食星轺急，岭路驰烟月狖惊。几日东归荣昼锦，度关遥识弃𦈡生。
老依涡曲作藩侯，月例黄堂给宴醅。敢把百壶夸显父，且将三品敌荆州。味新聊称长螯蟹，酌浅尤宜小样瓯。珍重故人贻丽句，纵倾家酿若为酬。
欢余惜对清谈剧，远路行嗟又怆违。寒蚁酒空催客别，晓骊歌罢怨人归。乾风摆柳衰条短，骤霰迷鸿侧阵微。残岁念君同恨恨，丽章贻我慰依依。
共看仙山玉树秋，从簪朝笏记同游。调元遂庆登三府，抱帙惟堪读九丘。重印垂腰荣拥节，征鞍摩体忝为州。如何却舐投残笔，敢与阳春接唱酬。
谢遏香囊奕思余，短亭暾景驾骊驹。客盘饮嗜丰千跖，仙舄归飞伴两凫。官柳摇摇萦早絮，县花的的照晴跗。东阳玉骨春偏瘦，省对霞朝忆上都。
相从同是日边人，两见江南碧草生。冯铗车鱼初倦客，梁山风雨苦思亲。虹桥刻柱前盟苦，兽锦裁囊丽曲新。袍雪纷纷君莫顾，汉皇终自识平津。
酪和盘樱旧宴空，凤岐新辟逐旌弓。坐陪府幄谈成薮，趋问家庭史有公。春斝促浮萍叶紫，夜章催刻密枝红。青袍玉骨英游盛，上路争看侧帽风。
岁满林光会计期，天缗还赏动慈帷。贪荣寿母咳兰养，不过忠臣坂道危。云表晨凫翻舄影，斋中夜鹤应琴丝。未妨休沐邀清赏，市雾峰莲共蔽亏。
危楼孤堞共巑岏，怒激号风结暝寒。校尉登临非广武，王孙回望即长安。来麰蔽陇蹊牛下，密网横山猎骑攒。梁霰楚氛催岁晏，有人惆怅悔凭栏。
栈外秋高荠树繁，一星飞影伴𬨎轩。属城导骑賨歌密，近野迎浆蜀老喧。濯锦万梭催贡箧，熬盐千井算牢盆。行台自昔书林宠，不为伤离更黯魂。
江西使节拥朱轮，正用中台鹤发人。漕米争衔千鹢舶，即山催铸万蚨缗。宴斋螺岫披云出，醉馆星苞照露匀。双笔讵能藏藻思，落霞孤鹜向萧辰。
汉廷择日筑韩坛，绿诏连催觐帝关。十乘元戎方叔贵，九天鸣鼓亚夫还。袍薰瑞气葱葱外，仗入清尘九九间。好为君王言敌事，早将功业勒燕山。
一雨初晴小雾披，海天羊胛报晨晖。寒消艳雪沈楼唱，暖入重帘御袷衣。柳外轻黄纷漠漠，梅梢残白怅微微。烟皋笑电无穷乐，行御鲸牙逐锦翚。
红蕖薰幕得僚英，膝下斑裳捧檄荣。露茗一枪蠲蜀渴，丝莼千里佐吴羹。驻车吏识官桥柳，作赋人传陇坻鹦。夜席两宫求士切，天官宁复带糊名。
风物繁雄古奧区，十年伧父巧论都。云藏海客星间石，花识文君酒处垆。两剑作关屏对绕，二江联派练平铺。此时全盛超西汉，还有渊云抒颂无。
有处行春住杏鞯，列亭相望鬭翚联。花衔晓圃三竿日，树绕洪河一曲天。芳草细迎吟路屐，翠篙徐转饮溪船。胜游惠政成双纪，乞与州图后世传。
菑停滞穗壤余蔬，亩首东南乐隠居。席地雕觞千日酒，振缗丹水百金鱼。潺湲弄月苹汀晚，嗢噱调琴菌阁虚。霄外高情思把袂，西畴何日一巾车。
倾座仙风冠颍奇，枳鸾移调位犹卑。兰薰夕膳三林案，草妒春袍一彩丝。烟戍星残低序雁，陇天云断送歌骊。报成结课行堪待，慰荐连章达帝帷。
岷峨俗美汉条宽，野实呈秋照露寒。卖剑得牛人息盗，乞浆逢酒里余欢。锦波濯彩霞湔浦，硙浪催轮雪沸滩。告稔不须腾驿奏，自应铜爵报长安。
竹石梅兰号四清，艺兰栽竹种梅成。一峰久矣思湖玉，三物居然阙友生。赖得髯参令我喜，飞来灵鹫遣人惊。小轩从此完无恨，急扫新诗为发明。
飞轩凭望俯丹梯，星雨囊风暝夕曦。翠阜天遥云待簇，绀园花老树低枝。巾车预畏烟畴迥，蜡屐先忧磴道危。未似庾公年最少，桑郊盘马帽檐敧。
青绫襆罢歇徐薰，粗吏多年叹不文。病合避贤抛内署，老堪为帅忝中军。声名已愧空如餠，富贵原知薄似云。多谢翔鸾念笼鹄，不然谁信旧同群。
淹卧清漳续畔牢，平时赋笔谢登高。决科漫欲当三道，作颂何曾敌二豪。久侍经帏惭肉缓，骤歌楼雪觉心劳。兼金满橐萱忧释，空仰文星在汉曹。
天外仙凫舄影翻，河干画鹢棹声喧。奇才欲向菰芦国，丽赋空留霰雪园。短柳摇摇迎去袂，初花的的伴离樽。汀苹续赏饶清思，为拂吴兴旧墨痕。
绿发如云艾绶青，弦歌百里久沈英。琴台滞讼投刀释，月观雕章梦草成。紫芋蹲鸱编富籍，飞觞浮蚁析朝酲。何当入会甘泉计，玉树扶疏倚太清。
连天橐笔侍天台，始见东方画隼开。路避晚风崤外转，人瞻冬日绛中来。笳箫后队联幽侠，璧马中军聘楚材。自昔河东股肱地，不应归节叹淹徊。
从祀天坛歇翠薰，西门征𫐈怆离群。暂违册府三重阁，先过楼船一曲汾。賨炙击鱼开左席，戏壶争马宴中军。鹳楼西北怀都思，尽日凭高不碍云。
谁谓斯人玷玉堂，忧怀易得复难忘。素书不答还堆案，长簟无情但竟床。涸思论文成轧轧，流年著鬓有苍苍。病襟殊忘支离丑，为恃君家白雪章。
昔岁裁诗送为郡，今年把袂喜还台。遒妍赋笔悲秋罢，寂寞衣囊被谤回。劲节肯凋霜外叶，惊湍须畏岸前堆。抚尘旧友今皆在，笑口何妨为数开。
忆共西州把酒卮，酒酣风味未全衰。人惊李郭同舟日，句索羊何共和时。省帐飘香君觐早，箧书腾谤我归迟。他年会面须惊怅，瘦尽昆山玉树枝。
谒舍修容倦刺毛，纷纷朱紫笑银袍。吴天破月愁归晚，楚俗伤春忌唱高。江步挐舟双打桨，酒亭横帜一持螯。平台邹马英游盛，霏霰连天待赋毫。
艾夜更壶几沸残，尚持杯酒御轻寒。半分沈令伤多瘦，数刻刘郎惜暂欢。天外月痕迷倦鹊，庭中霜气伴衰兰。接䍠不倒糟难藉，坐见丹煤委烛盘。
紫荷焦脱燥宫毫，万里边霜扰鬓毛。不称衰年开幕府，只堪平世掾功曹。飞蓬转野初无定，疮雁惊弦久未高。犹有一愁何计奈，掷䃉难报美人刀。
晓趁霞暾立殿螭，翠凹濡墨庆逢时。褚生徒记为郎事，方朔犹惭待诏饥。目极天关趋䆗窱，步依宫柞荫华滋。故人雅意相怜厚，亲唱阳春护草衰。
秋郊帐饮曙烟销，素籥凉飔满泬寥。南国大沽三献玉，西京催驾一封轺。频年衣敝缁尘化，几夕文成密雪飘。奏御前期深底处，紫清仙阙郁岧峣。
岩树萧萧秋兴归，师臣仍此褫朝衣。羽觞聊欲同宾寿，玉体何曾待战肥。风圃薄寒浮醉衽，雨荥新浪拍渔矶。清篇自有夔龙旧，方外相从屏世机。
百尺危楼照彩霓，凭高不见羽人归。桑田海上悲深浅，城郭人间叹是非。急桨征帆来未定，远云低树去相依。古欢今恨成多少，讵减江声与翠微。
景陵同坐贯花筵，日月飞驰三十年。两股寻回江上锡，一灯分照剑南天。岩云护钵龙降咒，林露侵衣鹤警眠。此地相逢须重别，在家灵运已华颠。
刻意悲秋发未华，诸曹频费杜陵嗟。歌缘郢客高难和，璧是秦人误指瑕。绿底恩书褒振滞，乌衣群从庆还家。离宫万户经庠盛，却对诸生坐绛纱。
天心北顾倚长城，上相元戎两印荣。鸡羽静沈传处檄，虎皮间里战余兵。九宵冬日人蒙惠，万耒春霖俗劝耕。和气愈充身愈退，只忧难避是功名。
雨洗星街夜祲空，暂持鱼牧守离宫。皋陶旧曲明良内，郤縠高谈礼乐中。载笔后车云盖密，鸣铙前队锦褠红。不妨华发千官上，始称凌烟第一功。
伏槛临堂更曲池，鲜风淡荡燕参差。蕙残已觉铜盘冷，梅落犹烦玉笛吹。拂世只愁衣带缓，当筵但诉玉杯迟。羲和辛苦真何益，不放金乌宿故枝。
俯首周南泪未干，惊开鱼素得双盘。心随月树乌三匝，病费仙山药一丸。久许横经陪阙里，更忧举步学邯郸。髀销衣缓风波苦，鸿陆归飞燕厦宽。
出案屯营卧治州，黄云三结塞垣秋。敦诗未必真谋帅，有恨何妨老不侯。百虑参差非壮境，一樽寥落但边愁。此时自跃知无愧，万物炉中许见收。
俸微才给斗升储，炀灶烟沈乏爨苏。下泽出游无款段，长安饱死羡侏儒。病杯残蚁分蛇影，梦管流尘晦鼠须。天极包荒恩未报，敢随张翰忆秋鲈。
颜徒陋巷不堪忧，日晏南荣拥敝裘。已识交情一贵贱，宁论书置自沈浮。争名在昔闻探穴，嗅饵何人肯直钩。强欲诛茆启三径，邑中无客继羊求。
功成有意避斋坛，睨柱无瑕玉更寒。万里长风收戍旆，三年零雨拂归鞍。樽中酒美催高会，圯上书闲得细看。岁晏雪园宾盖少，要须枚叟奉余欢。
银砾欺春乱眼来，重阴万里压平台。光沈后牖将飞瓦，艳补南枝已落梅。池曲平翻冰共泮，山腰未积玉争颓。长安并长旗亭价，蜀女当垆自涤杯。
风御凭空揽玉尘，急飘斜舞碎霙匀。九重阙里都无夜，五出花前自作春。賸借薄寒添雁夕，强留余晦恼鸾晨。须知柳絮纷纷态，迷杀章台便面人。
惨淡繁云密霰狂，结瑶城堞俨相望。偷寻柳絮思隋岸，误折蔾光认洛阳。斜透绮帘欺翡翠，旋迷楼瓦失鸳鸯。平台宾客今何在，谁继邹枚从孝王。
雪压春期蔽曙空，凭高把酒思无穷。光侵病鬓都成白，寒著酡颜久未红。淮浒乱迷珠罅月，柳园狂误絮时风。使君醉笔惭妍唱，半落巴人下里中。
亲祝星鱼裂绘绡，再旬方见瑞英飘。阴连腊底寒威在，润压春头疠气销。碎粒有声欺瓦屋，乱花无次恼林条。府中上客真才子，首为常民续楚谣。
风过龙山万里沙，密霙疏霰渺无涯。台疑穆满都成璧，树忆黄奴并是花。曾许轻姿饶白羽，解将寒力减流霞。梁王不悦邹枚老，同坐睢园念岁华。
萦丛著树半潇潇，皓气妍华混泬寥。为倚风流偏解舞，故藏朝𬀪未成消。玉绳四彻仙峰迥，银界三千佛国遥。向曙纷纷殊未已，九门知有谢庄朝。
天京飞雪洒车装，九九清尘御路长。斜影不迷宣曲骑，薄花才点羽林枪。观边丽色含𫛛鹊，盖外轻阴亚凤凰。谁识宪驺巡趠盛，赐袍冲霰入林光。
孝王台下糅花飞，草草归骖骤碧啼。斗作暝寒凌冒絮，更回余舞拂鄣泥。城连迥阙迷苍凤，人度长桥压素霓。颓玉正酣天幕静，不妨清思入新题。
的晕遥连射圃墙，碧帘烟瓦鬭翚翔。庭中桂树含春早，席外帘衣拂地长。鲙缕荐盘鳊项缩，酒杯行算蟹螯香。主翁绶带多欢极，宾辖沈声在井床。
右辅风烟接上都，功成番爱驻州旟。炉经万物为铜后，田是诸侯假璧余。合宴金匏催大白，当年宾从照红蕖。向来病守成惆怅，不预怀铅奉相车。
多年卧病厌腥𦝼，香饭初依竺国流。宣父蒲葅真可学，钟岏蚶蛎更无求。炉销午篆天花泊，几隠宵灯偈叶留。割肉炰羔非我事，此身今悟一浮沤。
鲁简多年屋壁藏，始营翚棘瞰堂皇。髹厨四匝香防蠹，镂椠千题缥制囊。定与乡人评月旦，何妨婢子诵灵光。良辰更此邀清赏，庭树交阴隽味长。
春晖明淡上三竿，风菀愁红迈蒂残。梦后单衾凌晚薄，体中余酒向醒寒。山梁嗅雉晨羞饫，楯鼻磨铅藻思干。深愧府公宾礼厚，不教持版预粗官。
静弹尘帻照溪流，落泊春芳向尽头。早叶乍浓留客坐，晚花犹在索人愁。最怜幽草能萦带，已觉浮云解映楼。玉发未多须剧饮，赢输宁属阿戎筹。
卜夜金华逼绮寮，星河垂地漏声遥。吟龙递怨先供舞，留凤愁寒不傍箫。隔坐联章催镂管，分行度曲认金翘。平明便是骊驹别，莫使衣香即日消。
百花洲外六花寒，使幕凌晨把酒看。舞袂回风人鬭丽，醉山颓玉客留欢。斜霏北渚离鸿下，密洒东风宝骑攒。犹念平台旧朋侣，远将清句代幽兰。
宴堂丛橑倚晨霏，客衽风清酒力微。曲沼新荷能碍钓，霁林浓叶不通飞。盘纷素脍鱼腴美，齿渍寒津蔗境肥。一笑相欢无吏责，张扶应悟坐曹非。
大庭联袂掞英华，龙凤池名在一家。雁塔墨痕鸰继序，桂林春色棣交花。袍薰茂草萋萋远，樯竖归风栉栉斜。灵越弦歌皆胜践，递赓清思赋余霞。
四忝方州换隼旟，九番官树老储胥。淹留太史编残藁，废忘河东箧里书。远想渊云才不逮，略通邛僰计仍疏。梦回密友偏矜我，时损瑶音附鲤鱼。
使麾得请印垂腰，不畏秋风病鬓凋。游子已携河上手，客槎犹在斗边桥。水从南浦伤离剧，马近东方作意骄。晓榻梦回翻自愧，卧听人赴午门朝。
君趋召节向中台，我滞边州未得回。头白羞论天下事，眼青欣举故人杯。池蛟得雨鳞先动，霜隼乘风翅始开。见上若询颇牧将，为言儒帅果非才。
殊庭诏跸斗车回，学省歌骊宴豆开。孺子橐闲同放笔，景山铛暖不停杯。桥门细溜生寒沼，经市斜光落晚槐。捉麈知君非兴浅，枉教华剧计筹催。
寒山倒影入楼扉，铃唱愔愔少诤辞。左手持螯人嗜饮，一斑窥豹客争棋。萍游倦斝伤酲夕，星落残枰鬭劫迟。日日忘怀还忆否，戍时瓜老是归时。
酏颜夜酌釂兰卮，怅忆雕年事半违。雪墅陇云寒寡色，霜天幌月暗通辉。素书有恨随鸿远，蘧梦无成伴蝶归。可得延陵重一听，流波雅引在金徽。
像阁缘云一水东，鹿园珍树蔽青葱。漂残劫烬神池浪，吹去菱花讲坐风。仙石拂衣寒起雾，层沙聚塔远凌空。赤髭净侣移谈久，牛首青烟匝篆红。
苑路高高雪作泥，始知春信到芳蹊。绿波水暖鱼腮骤，缥色陂长麦首齐。万里碧云随望合，半规红日有情低。榆牙柳目相看数，枉是回肠付解携。
祖帟难留十里筵，亭皋衰柳但长烟。班骓不及来时路，黄鹄空惊去后弦。曾是松心同岁晚，怒无梅信发春前。南楼漫作凭高计，望尽天涯更有天。
十里长皋五里亭，天涯送月泪缘缨。洛辞但许凌波渡，桃曲犹烦用檝迎。远信即时劳裂素，客心何日免摇旌。芳晨莫遣归期晚，碧草江南正乱鸾。
貂裘敝尽饮瓢空，身滞平台倦客中。濩落本依庄栎社，飘飖误闭陇鹦笼。心缘远别长依旆，发近穷年已付蓬。素愿禄储过六百，云罗天外有冥鸿。
宝梯斜级上盘空，千里亭皋一眺穷。翠柰自生经苑地，萎花时堕佛天风。桥横颍岸淙幽碧，日下嵩云插倒红。暂涤六尘凭槛久，可嗟归御太匆匆。
自有西京七发才，蠲疴不待更延枚。𪭢金广乐迷魂寤，蔽月飞云病膜开。宫鼠晦须抛赐琯，蓬鱼霏缕强晨杯。何人过问维摩室，定有文殊作礼来。
恳避严庐十拜章，一麾重许出东方。批成诏凤多焚草，戏入仙禽不乱行。丽正书编争授简，荆州象笏别持囊。绛帷有客悲秋早，预怯临流奉祖觞。
绛帻鸡人唱夜筹，宿庐遥忖道山头。梦思园吏成羁寝，书掩冤家倦对雠。雨阁气昏莲蒂并，烛帘光动蒜条钩。孤吟一夕怀康乐，广陌黎明望紫骝。
二星秋早驾云车，此夕闻君寓直庐。月在宫中穿线处，香传楼下曝衣余。桥乌径度明河近，巢凤归翻暝阁虚。寂寞潜郎谁晤语，只应藜烛伴雠书。
龙楼一品亚台联，佚老归来帝养贤。商皓岭芝追隠伴，胡公潭菊得高年。客盘梅熟经调鼎，宴渚舟横旧济川。延阁裁章纡和曲，玉音风驭共泠然。
雩上鲜风拂袂过，讼庭谈树自婆娑。东家屋壁韦经绝，左氏门庭赋笔多。岫幌蟾蜍生夕露，墨池科斗动圆波。学诗梦草丰余暇，万寿称觞醉弁俄。
曹鼠秦车未足多，几人曾此动悲歌。鸿心不慕冥冥弋，凫胫长随泛泛波。方朔一生游禁籞，彦伦终古老山阿。江淹若是真多恨，古往今来奈尔何。
身是鸡翘侍从流，单车淮上老为州。全生正似婆娑树，不死翻成觳觫牛。今日空名同地餠，晚年归计有瓜畴。惭君远寄相思句，不啻三逢采艾秋。
汉皋烟浪泼醅春，弭节江干一问津。南浦草平偏送客，大堤花晚欲留人。归心怨逐摇摇旆，尺素愁迷六六鳞。湘册聚萤嵇几静，露轩香粉暗书筠。
星翼分疆镇上游，江山和气拥行舟。芝房照露供盘剂，萍日横波送棹讴。楚塞路长云恋幕，孺亭天晚月呈钩。汉家夜席归期近，宫箧书空谤焰收。
江边瑶草鬭袍青，所乐从军得四明。新水一篙催泛鹢，故林三月及闻鶑。羽书无警栖毫熟，谈幄多欢醉叶倾。我亦中都厌羊酪，为传秋思与莼羹。
横步文林二十春，华颠初得半通纶。江边又濯沧浪水，堂上宁招肮脏人。未分尘缨惭蕙帐，不缘羊酪弃羹莼。思家夕梦还都信，并附秋波六六鳞。
草远花明沟水头，同君此地并离愁。盖余瓮酒沈三赋，合作盘鲭厌五侯。觉在他乡应有梦，信非吾土少登楼。楚山不见西江远，莫反骚文剩驻留。
春筠蒸遍擿锋摧，剡奏飘然别上台。授简客惊枚乘去，探书人继史公来。爆桐度曲离筵惨，樵的分风使棹催。千万禊滨传善序，永和三月有流杯。
百五天长甚雨回，祖筵离思冷如灰。骋辞睢苑繁云散，拄颊西山晓气来。草色不须争去袂，花光正欲傍迎醅。相君卧镇群英集，一府翘然用楚材。
中园爱客重游陪，三月林花落复开。镂管喜传吟处笔，白波催卷醉时杯。欢襟已快邀风度，舞地犹宽放雪回。不是年芳相假借，使君兼乏斐然才。
江云夜雨过前墀，菌阁微凉縠雾披。戒井漏残银箭促，青天笑罢玉壶欹。文波弱荇浮清濑，珍树惊禽绕暗枝。纵使何郎诗笔在，未应幽恨抵兰时。
北榭风轻爽醉襟，天涯摇落对登临。一篙寒浪船移浦，千尾残阳鸟赴林。倦客亭皋时远笛，早寒墟里渐疏砧。凭栏不觉休边角，暝气苍茫失半岑。
隠路高高入翠微，人亡宅在有余悲。自圆溪月知吟处，不散岩云忆卧时。素壁尘昏三纪貌，白杨风老几寻枝。草堂故集篇篇好，要与商翁续紫芝。
三年去国别尧云，一箧书空此谤分。贾谊有才偏陨涕，屈原何赋不思君。谏囊久晦沈余草，绶笥重开续旧薰。几日班春向桑野，汉家新诏十行文。
墀涂昼对光尧蓂，细札芝泥袭绶馨。三独旧台呼辐宠，十连新府梦刀灵。云梯霁日明钩栈，雨阁苍苔蚀剑铭。只恐廉襦歌未厌，萤煌归应六符星。
汉家关内使驺来，广鲁风旟画隼开。地得股肱雄近辅，书留筋骨冠中台。儒宫刬壁严祠豆，督府均羊盛宴罍。应望仙闾旧车道，倚天娲石篆昭回。
岁久中台鹄领垂，牢盆罢计拥藩麾。新加绶艾天香袭，密对帘须禁刻移。青舸信潮随早暮，赤轓灵雨遍公私。树犹如此成前感，重荫当年蔽芾枝。
病兴还见岁华阴，身属櫜鞬久未任。主画固须烦孟博，作书宁免倩陈琳。仙丸玉匕贪余饵，甜酎银瓯喜细斟。谁笑衣囊长寂寞，横思新得汉台金。
恳乞江南太守麾，过家为有故山期。使轩密雨千驺拥，琐闼斜阳一拜辞。枕底潮鸡参驿鼓，船头沙鸨避牙旗。此行正及吴羹美，雉尾莼香欲变丝。
坡殿程篇属思精，飘飘老气薄黔嬴。一台旧服郎官笔，千骑新提太守兵。候吏腾装催去舸，故人引脰怅离觥。云波莫苦秋江阔，自有桃歌用檝迎。
螭阶看引羽林兵，罢直还家得使旌。黼帐三云清晓别，锦鄣千骑上头迎。鸳沈故瓦秋烟阔，凤下长阿夕照平。谁伴燕休同把酒，嘈嘈歌鼓亚夫营。
二年同守梦刀城，遥节初为北道行。飞将负才曾捕虏，伏波见上数论兵。剑南剩腊梅迎使，塞下新春柳映营。贵宠逼身头未白，七貂终嗣汉西京。
穷愁四十鬓华侵，肘卧垂杨感慨深。遗墨未干园令札，悲弦长绝献之琴。嗟贤有梦龙占苦，对臆无言𫛳坐阴。三步过车绵酹薄，死生从此隔朋簪。
开秋七夕到佳辰，里俗争夸节物新。乌鹊桥头已凉夜，黄姑渚畔暂归人。裴回月御斜光敛，宛转蛛丝巧意真。卜肆沈冥谁复问，年年槎路上天津。
西南新月玉成钩，奕奕神光渡饮牛。素彩低浮承露掌，清香不散曝衣楼。天边华幄催云卷，星外横桥伴客愁。莫使银河到沧海，人间沟水易东流。
城外斜光角已催，城头倦客首空回。星霜牢落凋年往，天地苍茫暝色来。千尾昏鸦愁迥戍，几蹄征马思穷埃。使君兴罢惟无绪，不是登高能赋才。
逍遥初服偃郊扉，学舍经旬望贡綦。庾信移谈思讲树，周颙回驾避低枝。摛华更喜联新唱，散秩犹烦莹旧疑。欲序三都先自愧，士安风痹素清羸。
回肠病骨两惊秋，已作衰翁未白头。天上有星宁免客，人间无地可埋忧。车翻落日何曾定，臂化鸣鸮岂易求。莫就离鸿寄归思，离鸿身世更悠悠。
共凭高榭眺云波，使节将归可奈何。醇酒暂留丞相饮，骊驹愁对主人歌。千岩日下催云合，万里风长送雁过。兹会难言须惜别，岁阴光景玩蹉跎。
云阵穷天雨足低，阴霞不照露盘西。城高已蔽觚棱凤，水浊先愁独漉泥。战蚁争封缘暗穴，怒蛙邀轼沸空蹊。斋窗病枕迷昏晏，只有喈喈托曙鸡。
云阵星躔促传车，长安初日望储胥。金闺引籍中天阙，玉字藏家上帝书。祖道泛萍觞易釂，赋园飞雪席应虚。承明再过怀先业，磐石深沈禁树疏。
秋江九月鹭涛平，楚客征樯拂县星。射的初过若耶渚，禊林重访永和亭。畏蛟俗富风移古，飞乙天长日际冥。几帙异书藏卧帐，肯容伧客广蒸青。
舳尾东衔鸟羽轻，沧浪余沫恣沾缨。尚沈幕府千人俊，却劝疁田二耦耕。莲有艳歌邀夕泛，蔗留佳境析朝酲。行行正及吴蚕咡，脆尽商弦别曲声。
使旆高翻西北云，舟梁横过九江𣸣。文书吏乐轻车府，表帜人知大树军。引溉劭农渠雨密，感凉邀会帐霞醺。花门车子能歌地，乐职声诗日夕闻。
鸭陂清浪撼城隅，此地班春忝细书。琪树老来抛禁省，玉绳低处认皇居。君轩恋结萧萧马，客素愁凭六六鱼。相阁裁章怜旧物，为曾簪笔从雕舆。
窣堵缘霄雁势联，凭阑清眺俯三川。春华已遍燃灯地，日气犹烘噀雨天。游盖结阴尘不动，饮筹催釂客争传。须知四级题名处，要记浮生六十年。
交戟多年著皂衣，乞州初逐阮咸麾。惊残鸟翮虚弓笑，倾尽葵心白日知。宿莽骚人传丽赋，女萝山鬼赛丛祠。自惭念旧殊非计，正是朋游掉臂时。
铃下呼儿破锦鳞，新篇遗我故情亲。铩鸾遂有翻飞日，行苇应无践履人。谗毒未销须刮骨，上恩难报止沾巾。夫君何事材为累，短褐征衣拥塞尘。
一雨东郊卷夕云，山中坐对寂寥春。高低桃锦红相倚，轻重榆钱绿不匀。杯冷罗门抛午案，簺残犀槊晦流尘。汉鳊渐美开鱼禁，已约溪公下钓缗。
空斋隠几度流光，濩落由来我所长。枉许是非同喻马，不知书簺两亡羊。空名更甚浮云薄，代事都无半捶强。心誓前贤六百石，异时初服返东冈。
宝坊云构压河流，梁日东南宿务收。涌塔千层排候雁，丛楹四注倚阴虬。低翻楚蕙鲜风晓，横逗吴飚下濑秋。暇日便堪供赋笔，不烦王粲更登楼。
青丝垂领称华簪，结驷千门别第深。学舍问诗衣五彩，家庭佐酒寿千金。赪兰媚畹供晨膳，碧草生塘动昼吟。独感旧游移岸谷，山阳疏笛泪涔涔。
吟塘春草夺袍青，兰玉仙姿出谢庭。刻羽雕章传雪市，煎波丽赋淹云溟。逢衣四座开宾榻，彩服千金献寿醽。汉殿前期思削牍，紫围翔步弁如星。
碧山千叠隠招提，净刹岧亭拂彩蜺。月涧溜琴喧菌阁，雨天云叶晦璇题。寒销炉篆螟风细，密亚岩烟凤竹低。病久毗邪真得赏，迷津一滴恋曹溪。
寻春送客共留连，雨罢春郊物物妍。黄抹柳梢初遍后，紫粘花萼未开前。朋襟自为交欢悴，醉斝谁能辨圣贤。犹赖斜阳催跋马，不然离恨损丝弦。
把酒同寻湖畔春，赏心何况更良辰。留阴岸雨溥红杏，送暖汀风恼绿苹。低写卧虹桥齿密，小装文鹢舫头新。聚星亭上华簪客，即是高阳旧里人。
陕楼重倚望轩城，百感中来久未平。屈指疑迁饶岁月，逼身添重许功名。飞觞置酒高阳兴，旧树攀条司马情。昔日使君今上将，请看前后万犀兵。
欹枕风窗雪絮繁，梦回红日转南轩。栖迟自乐周人什，偃息终非魏国藩。书习练裙聊弄翰，吟随池草欲迷魂。疏慵不喜当关报，罗雀先时署翟门。
把酒同为花下宾，东风一十五回春。欢情坠若瓶边绠，感绪多干臼里辛。枚马老能持从笔，夔龙今已避鸿钧。附尘旧好公须忆，憔悴惟残厌次人。
连年三换左朱轮，正用台郎第二人。帷殿程书清刻永，家床添笏赐袍新。润波仍跨洪河曲，敏政将肥瘠鲁民。趣引前旍向桑野，汉皇恩诏重方春。
独计年华念鬓华，秋来依旧滞天涯。半分沈约愁销臂，一束钟繇忆赐花。寂寞林蝉应自叹，氃氋庭鹤待谁夸。西江闻道通星汉，试借君平问客槎。
喜祓尘襟属丽谯，高旻雨罢暑氛销。游回宿鸟霞横岭，唱杀寒蝉柳抱桥。戍壁风烟闲尉候，客亭灯火混渔樵。山川信美非吾乐，已是三年去国遥。
一雨初收细细凉，碧云西畔见残阳。归期只觉刀头远，别恨偏教带眼长。梅驿使稀谁托信，蕙盘烟冷不成香。酒泉已是三千里，何况关门未得望。
初得中台满岁迁，七闽犹贰左鱼权。鸡香烬晦华星闼，虎眼波迎下濑船。几种珍鲑资昼膳，万岑芳茗蔽春廛。行行正及陶嘉月，溪树烘霞荔子鲜。
菱花照鬓感流年，始觉空名尽偶然。十掷成犍宁是拙，一丸求药浪图仙。位卑司败无言责，事少当关许晏眠。上此隳官堪自劾，不烦公掾更平镌。
中山花下举离樽，缟发萧萧重黯魂。假节共辞金马闼，满更先入玉关门。弥年锦帐残香燎，几夕兰陔撷露痕。早伏青规奏边事，五芝泥熟待新恩。
百尺谯城一凭栏，提封占尽古常山。公私雨足耕畴遍，赤白囊空寒候闲。拨剌河鲂供大嚼，含糊赵瑟劝酡颜。正应此地从军乐，先播辞人丽藻间。
姑山羽客冰为骨，金掌仙人露代餐。化作妙辞真扣玉，写成初藁剩惊鸾。心随零雨蒙蒙密，恨过清溪曲曲寒。此秘东阳夸未睹，灵均千载有余叹。
秋水江南紫蟹生，寄来千里佐吴羹。楚人欲使衷留甲，齐客何妨死愿烹。下箸未休资快嚼，持螫有味散朝酲。定知不作蟛蜞悮，曾厕西都博士名。
日日西园春思催，携觞结客上高台。正缘从事青州至，更许书生洛下来。早叶已成花半落，新巢未定燕千回。芳辰物物皆堪爱，并作高阳倒载媒。
遇酒忘忧闻乐喜，世人未到惠山前。泉供胜味轻糟曲，松献清音异管弦。陆子旧文残琬琰，湛家余迹抚云烟。珍禽幽石应容我，翠麓亭深晚更便。
萧宇斋空夜景深，长康勉力效长吟。池风过处琴遗韵，墙月斜时树倒阴。几隠原灰同木槁，书翻故网有鱼侵。漏壶渐促星榆转，独背篝灯拥薄衾。
东风鶑友旧联飞，雕岁鹍弦此怆离。路怨亭皋长续短，客嗟京邑素为缁。且欣便道还家近，未厌无闻得掾卑。汉殿有人能夜诵，君才不减子虚辞。
中铨覆拟下慈宸，又作东西补掾人。去国虽逢零霰暮，过江未失杂花春。西山气爽聊持版，白纻袍余且制巾。星贯文稀堪乐事，联曹鲍照藻辞新。
故人握节远屯边，三见寒飚折塞绵。俎豆何妨学军旅，兜鍪遂欲出貂蝉。酒酣帐下𪭢金夕，雪洒军中蹋鞠天。不惜裁章报吾党，欲将余力镂燕然。
石磴松蹊自不尘，亭名迟客客回轮。山中桂好虽留隠，岭上云多肯寄人。梦草数残康乐夜，禊杯闲记永和春。共游弭盖争摛藻，剩破林烟炙翠筠。
股锡飘然指上方，翠微岩腹掩鹰房。江山极睇才多助，竿木投机戏几场。麝墨洗余池溜变，玉瓷清极茗华香。秋风莫负重来约，净社霜莲遍碧塘。
省帐香残卷夕红，名郎去守日围东。组垂丈二腰章贵，骑拥千余使幕雄。弭节亭皋乡梓近，贯都河溜客鱼通。期年美化流欢颂，尽入中和乐职中。
东泊骖驔一驻车，騩云芣木澹扶疏。风经御寇仙游外，野识裨谌草创余。颍谷寒烟仍井邑，侯门残日但丘墟。两都大道过从盛，不称支离佩左鱼。
千尺虹泉界道飞，阴虬横绝负云楣。浮梁跨岸神移石，劫烬翻波地献池。度日衔花翔翠鸟，经年支榻养灵龟。披襟便可袪烦吝，不独东京叔度陂。
稼云弥望默纡余，雨遍公私告稔初。田父此时歌击壤，牧人他夜梦为鱼。劝符数下收遗穧，漕谷相衔饷剩储。莫谓衰翁止蒙福，有年须待史官书。
雪云寒气著离杯，道北轻风大旆开。太守直居千骑上，将军仍自九天来。征鼙曲曲渔阳掺，后乘人人邺下材。忠孝相移难两遂，沁园归恋遍兰陔。
当年弛镫避清尘，此地联麾喜故人。豸角去冠休触佞，虎头分绶且行春。谤销不复投亲杼，宦拙犹须让后薪。酌酒为君赓一曲，江边收得子牟身。
倦把菱花照病容，萧萧斑鬓作衰翁。虞翻到骨终无媚，阮籍逢途但有穷。敢望君恩收坠屦，决须私计付冥鸿。衔杯后会何能定，万里惊飚一转蓬。
熛阙归心恋九关，凭高郡阁见南山。彤轓冒雨春畴阔，紫闼焚香夜帐闲。宴弁侧星陪卜昼，妍歌抽雪送酡颜。西京地大民风厚，蜀秭沈波月蚌还。
十行泥检润琼芝，序转仙曹汉省闱。月隠偃波三署笔，光添侍史五时衣。星躔入夜哀乌动，军盖迎晨雊雉飞。几日霄涂归奏御，景龙妍唱掩牙绯。
素领潘郎滞进阶，东南沿牒得卿材。隋河鼓枻波成箭，越驿蒸衣雨是梅。客咏南风蒱齿胜，食无寒具画厨开。政余底处邀真赏，洲上风苹若下醅。
皂衣京兆数论兵，西护秦台暂抗旍。显父百壶连帐出，良家六郡佩鞬迎。甘泉路迩烽槔偃，非子川长马庌平。左右汉臣聊作帅，非缘侍从厌承明。
刻意伤春属暮楼，江皋归棹怅夷犹。青萝怨鹤英山晓，疏笛吟龙卧坞秋。掩泣泥阳思祖庙，长怀彭泽废先畴。裂𦈡前誓风霜苦，早晚怀黄识汉侯。
开颜忽见故人书，并得雕章念索居。自是牺尊忆沟水，敢将吾笠望卿车。流年遂往蹉跎在，末路虽还连蹇余。弹饰旧冠犹有愧，别来苍鬓不胜梳。
九门烟树蔽春廛，小雨初晴泼火前。草色引开盘马地，箫声催暖卖饧天。萦丝早絮轻无著，弄袖和风细可怜。鳌署侍臣贪出沐，珉麋珠馅愧颁宣。
歌管嘈嘈月露前，且将身世付酡然。谩夸鼷鼠机头箭，不识酰鸡瓮外天。青史有人讥巧宦，黄金无术治流年。君看醉趣兼醒趣，始觉灵均更可怜。
天入虚楼倚百层，四方遥谢此登临。惊风借壑为寒籁，落日容云作暝阴。岘井北抛王粲宅，楚衣南逐女媭砧。十年不识长安道，九籥宸开紫气深。
月夜亭皋秋气生，又从摇落到峥嵘。寒花尚作茸茸密，晚叶偏能飒飒鸣。对把蟹螯何处酒，怅怀莼菜此时羹。西风万里吹斑鬓，可待中郎丽赋成。
落照临风细细寒，已收纹簟未收纨。山中桂老初含紫，泽上枫多并是丹。月过河桥低映榭，露从霄极暗供盘。何人刻意离忧苦，不字灵均即姓潘。
苑树樱残罢宴瓯，骊驹籍籍望西州。左思丽赋都中贵，张载新铭剑外留。几日戏裳贪洁膳，即时归雨劝耕畴。如何蔽芾甘棠国，再见临淄第一流。
晓日东南欲照梁，藏鸦密柳暗横塘。行庖束蜜停晨爨，别馆熏衣冷夜香。陌上鲜风横去幰，阳滨翠潋泛行觞。独嗟楚客流芳晚，淹卧愔愔带眼长。
绿杨枝外斗阑干，出客鸡鸣过近关。岂有车徒休汝上，暂同邻里到方山。离魂正对春波苦，羁思犹随倦鸟还。多谢沧浪送征棹，更沾余沫洗衰颜。
先畴少失杏花耕，十载穷尘困缚缨。山上有山成久客，吏中非吏得空名。吟塘碧草他年废，雾驿哀猿此夜惊。何日谒归聊望里，况无车骑得乡评。
晓原霜重俊鹰肥，一席归风路不迷。林下会徒从雾合，海边停梵见潮低。霜篮烹茗寻前圃，雨屐粘苔认故蹊。知有诗魔未降伏，汤休日在碧云西。
吴门练影逐金羁，共羡潜郎得请归。殖产旧封千户橘，去台初襆五时衣。晨杯鬭豉江莼滑，夕俎供糖渚蟹肥。分籍未容妨隠趣，海鸥汀鹭对忘机。
面壁观空度几春，灵山法会更离群。定心不动池俱满，标指无言月自分。经叶昼闲落毳祴，空花晨静贮余薰。金园晤赏人谁见，万里残阳送碧云。
虎锡多年寄宝坊，氍毹宴坐赤髭长。鹄灯雪岭分千焰，蒲馔鸡园积聚香。定水昼寒销漏叶，社池秋晚亚莲房。何时拂席升麟殿，麈毳微飘法座傍。
旁行经叶振余埃，社侣欣闻锡股回。林鸟入花迎拥裓，江龙停浪送浮杯。他年应共销香饭，几夕飞谈辩劫灰。渐次南征知有为，化成今在故岩隈。
上都初见赤髭年，并在西州绛帐前。每与文殊同问疾，不知灵运遽生天。淮山永忆吟无社，梁苑重来供有缘。休问外堂诸弟子，饿思周粟赋归田。
越绝天长晓雾低，若耶云树蔽春晖。江龙浪稳迎杯度，岩虎蹊空避锡归。晨饭聚香斋品洁，夜盆沈漏睡魔稀。玉珰谁望西来气，五叶花开祖有衣。
年少青春苦惜春，溪头风物更留君。无花地展如茵草，欲雨天垂似鹤云。船近鹅儿频引颈，水清鱼子忽分群。吟情饮量皆豪俊，酒盏须斟一百分。
一樽狂计即留春，更把诗篇恼使君。绕岸正摇千步柳，归山曾约万重云。孤怀欲写情空感，佳句相酬自不群。怯见杜潘无处避，便知优劣此间分。
北斗边城春柄回，闰年飘縠占余灰。鼓声催遍江南草，驿路传残陇首梅。寒日已高犹沆漭，薄云无待故徘徊。何郎素忆惭杯杓，强欲乘闲拨冻醅。
紫宙星翻唾雾开，据鞍追昔剩裴回。空闻曲里阳春老，不见城西艇子来。苦李成蹊谁驻盖，行云无所自萦台。江皋鱼鸟留连极，枉被从军驿马催。
白玉堂中旧演纶，赤帷裳底老班春。攫煤自省非尝饭，投杼徐知不杀人。常恐虚名遭吓鼠，宁防平路解摧轮。由来辨谤须君宰，收得江鱼未葬身。
东风掠野暂轻埃，洒洒残寒伴落梅。晓报谷鶑朋友动，暖将塞雁弟兄回。骤生溪水迎人远，自喜林花索露开。老罢何颜玩芳物，试凭狂醉上春台。
苑花联醉七经春，犹佩当年一彩纶。京邑风尘初倦客，楚伧涂辙欲妨人。信潮暮送吴艎稳，公秫秋供箬酎醇。江外何因凭尺素，宕渠波恶损文鳞。
干牍公车与愿违，却怀黄绶去江湄。中都食酪忧莼老，要路编苫笑锦迟。酒帜亭长离帟罢，浪花风稳暝帆移。惊秋感别俱成恨，瘦尽森森琼树枝。
归路青袍杂彩裳，何言县枳滞鸾翔。恨无旨酒邀枚叟，愁听斑骓送陆郎。四剖楚萍资夕膳，一弦淮月望春艎。铃斋坐镇儒林丈，密启行闻达上方。
帆在天边客倚楼，此时相望最离忧。星槎路远迷全影，绣被香遥认半讴。不见鲛盘休坠涕，莫逢莲叶更障羞。石城艇子知非是，始信无愁果有愁。
雪序繁云掠苑回，行人此地一衔杯。东西沟上歌流水，南北枝头怨赠梅。绵竹诵篇沈秘幄，堵坡题字晦轻埃。莫辞县枳淹鸾翮，密启天官伫荐才。
编政黄堂碧鹳衣，远餐周粟位犹卑。人推东鲁丘园秀，吏得西京法令师。骊驾路长云拂盖，鹄歌亭晓桂凝卮。上书自荐时非晚，囊牍三千正集帷。
万瓦凉声挫暑威，轻风斜湿看茸题。禁沟花咽先闻溜，驰道沙平久未泥。拂水有纹飞燕下，翻珠不定紫荷低。城阴雾密千门掩，更恐归骖五里迷。
病骨岩岩怯早衰，月枝三绕寄身危。避风宁望鶢鶋享，出卜频遭偻句欺。烟糁蔽江怀隠伴，雨苗颓垄负耕期。开年几许他乡泪，尽付穷途与素丝。
宝楼斜倚阙西天，北转楼阴压素涟。白雪久残梁复道，黄头闲守汉楼船。尘轻未损朝来雾，树暖才容腊外烟。弭节不妨饶怅恋，待歌鱼藻记他年。
异时仙阁对三休，顿首辞荣动邃旒。疏广故僚供祖帐，鸱夷尽室付归舟。谢阶生玉怀欢宴，燕壁图山代远游。新句渐高尘累少，紫微岩曲要相求。
楚云朝暮蔽前峰，佳节寻芳已半空。三日薰炉沈蕙绿，一星春火并榆红。文鳞对掷回塘水，贺燕交飞翠幕风。怅忆沈斋题句罢，碎英无响坠华桐。
秋晚佳辰重物华，高台复帐驻鸣笳。邀欢任落风前帽，促饮争吹酒上花。溪态澄明初毕雨，日痕清澹不成霞。白头太守真愚甚，满插茱萸望辟邪。
峰云晓影破孱颜，万里风生结早寒。人在兜零烟外走，岁从𫛸鴂口中残。槽花并滴添新酎，笥月兼轮掩故纨。白发光阴诚可惜，五年搔首望长安。
烟压西郊雨压津，满城歌吹为芳辰。江形左右衣留带，柳色高低曲与尘。暖逼园花迎望密，晓催林鸟每啼新。知君贪拥光华节，未有尊前共惜春。
隔霜云叶绕天愁，闰节重来续旧游。赋客岂辞聊暇日，楚人无奈賸悲秋。寒萸实老犹薰佩，晚菊香残不占瓯。怅忆故园归信断，渚鸿川鲤两悠悠。
再分铜虎滞侯藩，别后兼闻素领繁。契阔不成𬴂服马，急难空念脊令原。壮心干镆年年钝，世路风波衮衮翻。缰锁虚名应只尔，早同私驾老邱樊。
园芿初干小雨泥，饮壶游屐况亲携。身轻早蝶千回舞，技痒新禽百种啼。乘暖草茵侵坐软，畏风桃绶向林低。阳晖自有留人意，衔照高楼未遽西。
廓落弥旬故眼移，居惭君粟养支离。绫衾倦梦愁淹卧，星鬓流年报早衰。药剂袪繁催月杵，茗腴供啜嗜春旗。迷魂复干闻清唱，不减巫阳筮些诗。
莫嫌屯垒是边州，试听河山说上游。帐下文书三幕府，马前韡靺五诸侯。王藩故社经除国，侠窟余风解报仇。四十年来民缓带，使君何事不轻裘。
关榆秋舞折胶风，坐啸边陴忆九重。宴榭绿醅春沸蚁，连营清角暮吟龙。幕中镂管闲陈檄，塞下兜零罢汉烽。计日民谣諠魏阙，褒功仙札武泥封。
楼外疏钟落晓河，天涯感别思烟波。三年客鲤传书远，五丈星机得素多。沟水东流劳想像，峡灵西去隔嵯峨。良辰自古难并乐，不独骊驹送客歌。
凄霜刮野转蓬干，永忆江湖旅鬓残。身有支离求病粟，爵无公乘免旒冠。柴车路迥骖馿蹇，栗坞人稀溜鹊寒。日暮浮云遍西北，客心凄断向长安。
不为秋归人未归，淮南又见叶丹时。汉皇好少身今老，楚客愁醒啜始醨。夕栈长风惊代马，晓天团露怨江蓠。夫君去我犹千里，万虑劳劳欲语谁。
木正乘春肯告劳，并持葱郁护神皋。晓风递暖何妨细，宿雨留云未许高。向密垂杨能碍箭，鬭长芳草欲争袍。东城胜具应撩治，就趁寻花作宴醪。
侧帽风轻过大堤，水村骄马惜障泥。前驱夹道旟开隼，合宴传飧帐绕犀。净练寒江供望阔，赤萍圆日对吟低。轻筒络绎传清唱，知在春烟几曲溪。
北阙天深报漏迟，台鸾雍鹭共逶迤。廷风细引趋班佩，宫日遥烘簇仗旗。侍史有香来洞案，直郎无奏伏丹墀。殊邻竞献朝正玉，定是东风入律时。
山中啼鸟报春归，阴阆阳墟翠已滋。初笋一枪知探候，乱花三沸记烹时。佛天甘露流珍远，帝辇仙浆待汲迟。饫罢翛然诵清句，赤城霞外想幽期。
茗箧缄香自武夷，陆生家果最相宜。烹怜昼鼎花浮栅，采忆春山露满旗。品绝未甘奴视酪，啜清须要玉为瓷。茂陵渴肺消无几，争奈还书苦思迟。
侧盖天长荡晓霏，暖风才满使君旗。水通江渚容鱼乐，草遍山梁报雉时。场雨灭尘盘马疾，楼云碍曲进觞迟。少陵宅畔吟声歇，柳碧梅青欲向谁。
几日铨符给诏程，赐袍如草滞僚英。大言久废三千奏，倦曲难终一再行。吴蟹沈波秋稻富，海鱼藏穴夜潮平。待君削牍登文石，趣与渊云继颂声。
当年斋榻豫章才，自领骖驔五马回。庭下书筠多旧刻，檐间贺燕是重来。吟池墨久将成溜，坐石星残欲遍苔。郡阁从今传盛事，更留寒雾记岩隈。
翘才阁下旧宾游，偶得鱼符拥使辀。本自炉锤依大冶，敢言枪脚是邻州。频年废忘抛黄卷，此地优闲养白头。漫引双旌非敏政，余波须仰富民侯。
地枕层岑面势斜，蔽亏原隰在烟霞。璇题衒目三休阁，宝树沿云四照花。结社高风思惠远，忘言真理寄毗邪。铜莲漏永螟风细，不觉西陂转若华。
楚山千叠隠南辕，汉渚风樯箭浪翻。流水东西俱怨别，离亭长短共销魂。歌翻白雪知难和，注怯黄金故易昏。玉骨更羸诗笔苦，客裾犹欲曳何门。
紫汉参横宿务收，烟江南渡怅夷犹。梦中未省能知路，天上何缘许寄愁。岂有文鳞凭远客，枉缘香杜怨芳洲。遥知花艳惊郎目，几曲新诗播郢楼。
自君入佐张苍计，直室深扃老氏关。顾我偶陪螭陛立，无人并驾鹿车还。红牙干利资良画，缥帙劳功积厚颜。几日归休期一笑，新醪浮白早黎殷。
并门迢递驾朱轮，紫橐宫毫晦隙尘。几眼带移贪事国，半生桐老苦伤春。比来置酒觞何属，自此惊秋发恐新。鳌署病夫期自代，眼中遍忆未归人。
翘车交辟滞东南，盘蕙多年歇赐衫。千日醉醒孤共酌，一书开闭遂空函。怨归定对王孙草，无恙应随散骑帆。倾听囊帷奏嘉颂，清时宁忌绛侯谗。
云梯叱马赋西征，满岁无功答盛明。收得桑榆真晚计，倚为箕斗是空名。瘢逢美玉终能治，曲诉幺弦久未平。壮思虽衰犹得在，一篇申甫为公成。
昔驾轺封北护边，已惭星鬓久凋年。御炉香外抛晨谒，刁斗声中废夜眠。梁雪送残他日赋，郭舟谁共此时仙。思归未敢贻公念，更办秋怀敌露蝉。
林梢规日透霞鲜，滞穗累累遍大田。豺口祭余开猎禁，豚蹄祝罢得逢年。云容不动寒垂地，陂影无涯静合天。一国似狂予独尔，长吟饥腹伴残蝉。
银兔频年滞使麾，曲台犹掌一王仪。四巡奏颂推严笔，千牍程书入汉帷。驷里飞觞酣玉液，天街叠鼓候金羁。前期侍从丹涂地，秘殿螟风拂翠緌。
月转觚棱玉树齐，通宵归梦绕金闺。柔桑密映秦楼骑，温诏香怀汉署泥。杀简载书传祖德，怀金酌水赋新题。丹枫七泽朝天路，丈组垂腰蕊佩低。
章冠惯趁舞雩春，属疾弥年素产贫。旧隠却招三径菊，归装不受九街尘。平时戏服欢为彩，日后迎蒲待裹轮。天下书生皆皓首，牛溪休访续经人。
峭帆风罢到淮濒，草草停桡一问津。大小山前怀古地，短长亭下未归人。林姿暗淡吞霞彩，浪垒光芒受月轮。尚忆他年故俦在，擘笺题作郢中春。
赭丹濡笔狱无冤，佐守初依凤沼莲。南土出藩申伯宠，辟书为首嗣宗贤。蟠龙运厌山围国，毁角宵凉水际天。哲辅定知三入相，期君同赴渭滨畋。
仙阁三休紫雾平，金门试罢得蒸青。同时第赋留宸幄，他日闻时恋相庭。逗箭夕流催桧楫，赐花春豫忆云屏。吴天此夜瞻台座，并是荀家父子星。
共治清淮北面州，何言分袂帐夷犹。君还南阙双龙下，我驻东方千骑头。未落林花延别醑，无穷堤草伴行舟。怀人愬月劳劳意，自此相牵更倚楼。
恳辞金殿得班春，藁箧相从素濑滨。坐阁仍题修史笔，去乡犹是受经人。浮云富贵心知厌，淡水交游老更新。三叹来章深意在，肯容冠绶久生尘。
病拥绨袍雪领垂，当关重叠报晨晖。夷吾畏事将成吃，蘧瑗增年转悟非。宦路风波频岁剧，故山薇蕨每春肥。余生正似风前鹢，惭负阳秋说退飞。
佳节凭高驻彩旗，亭皋雾罢转晨曦。堋间羽集号猿后，台外尘飞戏马时。芳菊治疴争泛蕊，丹萸解恶遍传枝。明年此会知何处，醉玉颓山不用辞。
云岊苍郁照城郛，奕叶乡州拥使符。昼绣愈知今日贵，子庭犹忆向时趋。故新笥绶薰相续，前后郊棠影不孤。绛帐诸生今史氏，炙青容补世家无。
十八年前玷玉堂，当时绿发此苍苍。伤禽纵奋愁疮重，厩马虽还笑齿长。薰罢山炉飘暗烬，漱余铜碗冰寒浆。须惭清切銮坡地，不是吾人得性场。
赐对云帘几刻留，东南公利入牙筹。方船万粟浮江下，封府三钱出地流。驿路尘清迎弩密，省台薰歇护衣愁。不妨遍历骚人国，金橘丹枫互占秋。
霜柏轻寒惊曙乌，使台东道亚风旟。人瞻御史乘骢贵，钱续司农朽贯余。睢苑千门聊按节，齐官三服罢移书。此行须信褒恩美，新诏黄金饰佩余。
列驺传哄避轺车，天角横参帐饮余。即日前驱催负弩，几旬论报罢移书。赐山故冶流钱外，烧栈新邮转粟初。使选愈华身尚远，喜荣嗟滞两何如。
缘云栈脚转嵯峨，使者重来叱驭过。杜宇有冤啼夜月，女萝凭鬼护山阿。岩深树气埋苍雾，峡窄江形束素波。自问一春行役苦，带环移眼奈衰何。
回望三条接上兰，野霏山秀似堪餐。冰翻断影回鱼暖，云作轻阴借雁寒。即席缥清宜玉斝，何人苏合费金丸。风长麦浅如皋路，雉子斑斑锦羽干。
江练东南楚塞长，野烟寒气共苍茫。局辕班马思长道，攫肉饥乌下夕阳。旅舍樵苏劳后爨，农家簦笠远相望。坐观民瘼无他画，庭列貆鹑目眩觞。
日夕高阳釂羽杯，琳房岑寂外尘埃。山庭桂老幽人住，天陆星翻处士回。珍树暝猿侵户啸，碧潭仙菊照窗开。箕风动地云罗阔，谁伴凌空御寇来。
一辔澄清暂按州，却因风景独夷犹。弦残汉月驺前晓，粉叠巴云盖外秋。持节频年烦出使，富民虚日待封侯。省纡丽藻嗟行役，正恐才多剩四愁。
四郡连翩拥使旗，多年不听汝南鸡。宴开河朔千人帐，书用黎阳一襆泥。水曲箭波喧夜橹，原田丝雨劝春犂。可嗟未预元规论，坐据胡床送月低。
去程烟草妒蓝袍，越绝天文宝婺高。五两樵风船画鹢，九秋犀烛鹭翻涛。吴盐煮海通关赋，陆橐收金析利毫。仙酎油囊鲈鲙洁，未妨余暇左持螯。
汉祀坛边望画衣，故人杯酒怨歌骊。几枝北道梅传信，一味南方桂补羸。后雨蒸青贻素业，旧塘生草继妍辞。他年第颂归何处，名应唐家十二时。
大旆前驱拂晋云，寒天迎望静无氛。幄中旧借留侯箸，麾下今分邓禹军。驰属櫜鞬随指顾，卖残刀剑事耕耘。据鞍抒思真余力，又占风骚第一勋。
误抛荷橐别云裘，天赐疏慵卧治州。辕下已疲犹恋主，道边宁死不为钩。风波路恶惊危涕，蓬葆年侵变黑头。独喜故人恩契厚，冷灰遗甑远相求。
一章通奏领州麾，诏许残书得自随。吾党成章真小子，官中了事是痴儿。昏眸病入花争乱，倦首搔余雪半垂。所赖韦吴皆杰笔，刘生当见汗青期。
关征盘错带南州，三见丹枫坠楚秋。列侍百重围虎戟，酣歌丈八忆蛇矛。草生宵梦传诗笔，梅析春酲托使邮。矍铄据鞍休自叹，壁门初日待鸣驺。
赋就江亳一黯然，柳衰犹足代征鞭。鲛盘恨极无余涕，鹍瑟悲多有剩弦。斜日楚枫低候雁，早霜秦树送残蝉。文章满腹真何益，深愧囊中赵壹钱。
宇下雄风细细凉，客眸凝绝此回肠。络头骑过罗敷陌，毕尾乌喧女子墙。流水清浑迷别浦，碧云高下送残阳。怀人抚物愁何尽，试借兰成万斛量。
暂解征鞍息使邮，孤亭望断更夷犹。山从剑北呈天险，树遍巴西送客愁。拂衽风和循幌入，濯缨江好近人流。凭君且作刚肠忆，怀远思归易白头。
史藁虽残得自随，兵符未解定堪蚩。淹留正似周南老，戏剧何争灞上儿。铅笔用多毛秃落，鬓髯愁罢雪纷垂。十年尚滞成书奏，可验相如属思迟。
有人多病卧遥帷，误舍寒耕失故畦。每畏宾朋嘲乘雁，宁教子弟爱家鸡。淹中学废心都塞，辕下鸣余耳更低。自顾上恩无一报，何颜岁晚望金闺。
坐毡无客冻鸱愁，谈树萧然两见秋。执戟不知身寂寞，写书犹得罪风流。官闲无日惭轩鹤，机尽多年谢海鸥。借问殿科能免否，杜陵男子有耕畴。
湘竿风急未成栖，御史台前见落晖。桂冷欲依秦氏宿，柳深先望白门归。迎秋别恨填银汉，未夜啼声怨玉徽。怅望西楼珪月满，惜君犹更向南飞。
六幕星翻斗转车，揽衣王粲更离家。孤城随月三挝鼓，碧树啼烟九子鸦。独望残云愁霰雪，暂闻长笛忆京华。霞朝莫问离怀苦，带眼愁多只有赊。
阴霞袭晓混层晖，雨势连天泱泱垂。泼火正投寒食日，催耕并及杏花时。波生客浦扬舲远，润逼宵挝作掺迟。把酒命宾聊一笑，吾农喜罢及吾私。
试上高台望绿芜，一春芳意向人疏。残花半落红无几，新笋争长绿有余。底处流霞残别酌，即时油壁欠来车。不须更向昆池去，便有胡僧话劫初。
南荣坐炙野人暄，官谤心知鹤有轩。画餠窃名真不食，衔枚邀宠更无言。嵇斋书簏吹尘度，蒋径宾綦晕藓班。事国爱君精未已，此生疏𫏋负邱园。
病骨支离釜粟丰，卧看暾采照墙东。不材天与山中养，饱食人嗤柱下工。大府翩翩惭奏记，闲斋咄咄厌书空。翛然慵态知难画，手按鸣弦目送鸿。
为爱当年濯濯姿，动春摇雾不胜垂。条供越绝千丝网，叶鬭章台半额眉。肯共桑榆悲日晚，宁同枳橘过江移。待君合抱相看岁，定是金城洒涕时。
股锡飘然指上方，翠微岩腹掩膺房。江山极睇才多助，竿木投机戏有场。麝墨洗余池溜变，玉瓷清极茗华香。秋风莫负重来约，净社霜莲遍碧塘。
樯拂南云舣帛兰，再麾湖外叹违颜。封君比籍千头橘，瑞祝标祠九向山。迎吏出郊驱驽箙，齐兵下席掩刀环。汉条缓布褒书降，后乘蒸青几两还。
六幕风轻昼刻长，地形卑湿近南方。人挥羽翣依林樾，绠续金瓶下井床。云路飞鸢愁跕跕，玉徽流水怨汤汤。尸官盛府中干甚，久饮台冰未觉凉。
刀头归约月残时，棐几流尘满兔枝。阴地雨蛙欺鼓吹，后园烟茗老枪旗。风回曲榭花英聚，泉喷坳堂藓晕移。卧看屋梁周粟饱，不嫌五管号支离。
十万堤封限迅流，腾装清晓径春畴。驻车楚老浆盈野，劝筑睢阳杵有讴。梅暖晚香薰宿馆，雪天零霰犯轻裘。桑郊克日迎归旆，遥认骊驹最上头。
方领思归集鹳庭，樵风千里漾舟舲。歌翻桃岸双飞鹄，梦绕天鄣九叠屏。上苑昔游赋飘雪，故林良友望贤星。迟闻乙奏藂云幄，紫桂窅窊袭袂馨。
下拜亲膺一札书，隋河风柂送行舻。晓辞汉署茅留𫈵，暮听廉歌袴换襦。方志贡珍传磬错，客庖羞品盛鱼腴。双旌引入柔桑陌，少驻骖驔捋美须。
老避嘲师昼不眠，喜闻书辟冠初筵。车陪魏馆鸣笳路，食对何侯下箸钱。使驿马归催露檄，学帷鳣堕晦余编。知君此举伸知己，宁似他人有一天。
厌直坡銮引郡章，玉虬移刻对清厢。留符恳避离宫籥，怀绶贪过白昼乡。书阁迥巢双凤羽，诏泥残和五芝房。追锋只恐归期迫，胥蟹腴鱼计早尝。
长鬣生牦满帐前，甘棠载憩示优贤。簜函握节中军府，奎字成钩宝阁天。丹匕去寻鸿苑录，佛花来供净名禅。朝家入有三公拜，未信东山得久眠。
暖褫貂裘病骨轻，茨檐穷伏废将迎。庖人投刃喧羊肆，溪子擎牙近禁营。云破日痕𫄠𪩘道，雨残烟脚媚荑英。传闻内史轻租契，私约吾农对耦耕。
殿墄涂丹九齿长，珠帘伏奏近天香。已传乐职来西蜀，更就清斋得太常。夕燎烘庭思结佩，晓兰薰俗滞华阳。心倾五日归来路，共举鲑珍釂贺觞。
静拂藜床藉蠹书，曲肱聊与古为徒。梦柯尚费论荣辱，讼鹿何烦竞有无。庭下细光风泛蕙，隙中斜影日低梧。宰墙不塓嵇胞转，宁觉人间有畏途。
曾见乌衣赌佩囊，再逢何遽二毛郎。病姿故有灵光在，牡齿翻随屈产长。河里笛声频感慨，江南花树剩凄凉。酒垆便有生平隔，已濯华缨未易狂。
几信南风转曙乌，殿栏归思结丹涂。曳朱恩借鱼须笏，假节人同虎刻符。裳彩亲闱称雅寿，弩兰乡县壮前驱。飞霜郡阁遗文丽，更得韩陵共语无。
新年卧锦直南宫，露绂归来使寄雄。秘地锵銮辞夜燎，离亭赠扇有仁风。梅根大冶兼金富，杨叶芳洲杂花红。伧楚俗移恩诏美，班春聊隠轼前熊。
初阳未𦶟树阴轻，中圃留连底有情。春草抽心终不死，夏禽反舌已无声。辘轳半上畦泉逗，襫袯初休陇雨晴。紫蓼青葵正堪掇，于陵何必是逃名。
汉家规地遍青蒲，绣扆恩深拜命初。朱画车轓频出守，仙移院额别修书。贡图星橘兼苞柚，宴箸金齑和鲙鱼。奉计不应三满岁，荷囊法许从雕舆。
诏押平明出未央，便随公府泛牙樯。即时趋坐多留帻，几夕登楼共踞床。胜国遗官沉雪雾，从军旧沼认莲房。翘材宴隙还家早，紫叶丛萱映寿觞。
春榜连题千佛经，两藩交辟滞弓旌。幕中仍是红莲客，门下今为玉笋生。林逗楚风披醉衽，浪摇淮月渍离缨。归来上赋趋行在，足继西豪旧弟兄。
蕊馆何年记旧封，宴亭此日驻凭熊。佛螺近作临窗岫，仙驭遥添拂衽风。谈树憩棠交结荫，飞翚贺雀并翻空。使君邀胜留千骑，可在秦楼更向东。
子虚诵入汉皇帷，给笔当年掞藻奇。赐罢春袍兼彩服，对余昆玉照林枝。即时酒所歌骊阕，几日江南瑞雉随。建业清溪无尽曲，为赓妍唱绕遗词。
卧锦潜郎种种丝，为邦独爱阮咸麾。中台给契鱼初剖，外闼升车雉尚随。风汴杂花飘夕棹，雨吴芳树隠春旗。为寻刘白高吟地，酒熟螯香左右持。
商馆冯高爽气浓，露萸千穗亚枝红。餠餐交遗嘉笾上，蕊菊争吹寿斝中。击隼厉威平隰阔，戏骖沈响故台空。何人盛继龙山集，醉帽须防谷郁风。
客艑高樯冒楚霏，月岩丛桂老春枝。一杯来应伊蒲供，八法归刊斗薮碑。䲡岸风生凉汐满，蜃天霞破暝楼危。学该内外皆圆法，却要声闻是总持。
南荣曝腹饫黄粱，卧看春晖上缥墙。有位乘轩惭野鹤，出钱邀沐羡山郎。神交自爱蘧蘧适，怪事非论咄咄狂。瓠窍不穿樗质散，只应何用是吾乡。
左契铜鱼照绶囊，上头车骑冠东方。三交荐技中军戏，一割牛心右客尝。烽静塞垣宵燐灭，桥横河曲暮虹长。归来竞病喧笳鼓，不畏休文赋韵彊。
夹道宫槐鼠耳长，碧檐千步对飞廊。虹桥不碍天河水，虎落遥遮禁苑墙。柳密试应胜暖吹，楼高都拟为残阳。尘轻雾重黄昏恨，半属翩翩马上郎。
车辙无声巷次闲，畸人愁卧鬓毛班。月囊罢食侏儒米，岁计深依嵔垒山。风薄回林秋蒂老，天围荒堞暝乌还。举头却望长安日，已在浮云沆漭闲。
万里冰轮转斗城，薄帷开望暝寒轻。金从佛国初移地，玉与仙家便作京。乾鹊绕枝经下苑，汉刀持夜发连营。谢郎莫恼修然意，欲把纤云点太清。
班马萧萧祖帐阑，晓参横影送征鞍。春归花树排初荠，天废关泥落旧丸。乳雉群飞郊柘密，秘鱼双合省芸干。霸陵草色无深浅，试为南登一望看。
星闱几罢日薰衣，万里题封换使麾。都外鸱夷催𫐈酒，塞南杨柳望春旗。中军尺檄闲飞羽，前队鸣采列素支。竞病不须贪赋韵，路人笳鼓记归时。
仙山对敞直庐扉，翻遍缇油素领垂。驽乘空陪天骥尾，羁禽不集帝梧枝。云连帝阁朝暾早，花咽宫渠夕溜迟。何事夫君弄刀笔，五年犹似雁门踦。
万辔冬珑凤阙西，病兴重喜趁朝闺。初霞稍上岩廊戟，落月催传卫士鸡。温树未凋风力薄，仙杯已满露华低。明光一对清光罢，昏目犹惭眩转迷。
碧天霜气夜棱棱，人在鳌山第几层。静极禁关闻下键，暝深连阁见通灯。蕙薰浮篆才余火，酒滴供研自不冰。无奈此时怀共被，各分台署拥青绫。
盛节推慈洽宴觞，千官不拜俨分行。搊弹并给黎园部，曼衍争趋角抵场。传炙濯罍纷络绎，神仙彩树互低昂。名酋面内千胥乐，欢译遥通戴斗香。
殿楼传鼓报归鞍，槐道逶迤出九关。雨罢浮云留北阙，朝来爽气遍西山。倏逢行幰排辀度，稍见晴鸦接翅还。痴计未容官事了，只惊潘鬓飒然斑。
阴阴嘉树杂花残，下畹行吟静更欢。草叶参差聊藉带，竹皮纷堕即为冠。余杯更辨浮冰酎，小衽初思御月纨。公有吾庐无限爱，海图周传不同看。
曼线长枝不自收，天姿濯濯与风流。已随晓珮拖三绶，更伴春旗亚九斿。尽日舞残芳吹在，此时眠熟暝烟留。宫中二月多行乐，为扫清尘待翠虬。
赐车高挂得长闲，犹寄南宫事下官。招隠新君无怨鹤，趋朝旧路记翔鸾。沧浪濯罢垂缨懒，礧磈浇余著酒宽。行到昔人知足地，羡君容膝易为安。
殿栋洪纷冒紫霏，新闻再拜上丹墀。日高中禁仙香馥，辇度横街赭伞移。宝校对呈天厩马，轻兵看阅羽林儿。因君此际磨坳墨，偏忆当年第二螭。
三重仙阁道家山，寓直由来恧素餐。漏近章沟先报暝，树连温省未知寒。兰釭静对朱花结，芒帙间披白蠹干。前膝正宜无夜召，贾生衰鬓仅胜冠。
晋歌本自传幽愤，楚俗缘何作胜游。宴豆雕文夸瀹卵，侠场星影鬭飞球。光翻苹吹都无力，暖着花烟不肯流。捣杏沃饧纷节物，更惭多病怯寒瓯。
云族穷天雨足垂，繁声凉阵挫炎威。圆荷万盖翻珠琲，绿稻千畦洒佛衣。迎浪孺鱼衔藻掷，迎风雏燕入楼飞。原田润浃吾农乐，籉笠纷纷晚未归。
筑岩春脉下飞泉，林阁留宾敞庆筵。流水环阶智者乐，醇醪饮吏相君权。和歌远属钧枢旧，禊帖间存爵里贤。此地胜游谁复见，醉波深映六符天。
城上危栏徙倚频，由来荆楚岁时新。寒塘酒帜能留客，晴坞梅花解笑人。客雁参差仍向渚，贪鱼拨剌不容缗。凭高更尽三吹角，坐见霞霏仄半轮。
凭高极目意茫然，坐对淮南摇落天。空把归心同客雁，遂将缄口伴寒蝉。一樽醒醉黄花外，万事萧条白发前。谁取长弓射鸟翼，休教西日送凋年。
万点飞花拂路尘，行春罢后惜残春。雨催菖叶全成甲，风播榆钱不算缗。多病已惭官绶束，长年惟共酒杯亲。坐题吏诺君何怪，只是涟漪素食人。
解律调元品汇春，青阳右个启初辰。庖烟息禁农耕盛，蚕器增修岁务新。迟日东门催柳色，微寒南陌敛车尘。柏梁侍从瞻天什，拜手赓歌轧思频。
媚柯攒仄倚春晖，封植宁同北枳移。台岭分霞争抱萼，蜀宫裁锦斗缠枝。不忧轻露蒙时润，正恨炎风猎处危。把酒凭栏堪并赏，莫容私恨为披离。
晓参横没月沉烟，寺鼓军刀隠隠连。初暖欲归池中地，剩寒犹属陇梅天。遥帷曙气春篝烛，病榻邪风袭贡绵。犹意王筠斋壁咏，玉蠩霏溜破霞笺。
戴罢华星𫐈帐催，紫兰芳意遍南垓。人思孟母三邻养，车避王阳九折回。渐北征鞭多拗柳，稍西官驿尚传梅。板舆素有家园乐，早趁新年进寿杯。
弥年宾牒叹离居，始得还家奉板舆。出沐恩深汤吊虮，校文官冷字成鱼。三杯旅案馨羞切，百末凝醅献寿余。缰锁空名堪自笑，又随轺马趣移书。
休夸濯濯映高楼，枝里征花自不收。回雪有风尝借舞，落梅无笛可供愁。白门暝早随鸦背，京兆情多拂马头。莫惜余温添翠被，有人凝绝在孤舟。
清明佳节属良辰，行乐东郊宴席宾。风柳不胜春气力，露花无奈晓精神。管丝远近青堤上，楼阁高低渌水滨。多少舣舟何所用，府公便是济川人。
一簇亭台画亦难，公余到此暂盘桓。山多不似城中景，树密偏宜雨后看。风送江声穿郡郭，日推云影下峰峦。当时吏部曾游否，何事无文石上刊。
郡园名荈制犹新，分惠眠云跂石人。色鬭琼瑶因地胜，香殊兰茝得天真。开时好对棱棱月，碾处应飞瑟瑟尘。寄语高僧宜郑重，能诗方遣雨前春。
九派分流涌化城，登临潜觉骨毛清。僧依玉鉴光中住，人踏金鳌背上行。钟阜云开春雨霁，海门雷吼夜潮生。因思绝顶高秋夜，四面云涛浸月明。
绮塍行尽入松门，暂拂尘缨袖惹云。海月未升楼上见，湖波初起坐中闻。宝扉膜拜青莲相，石案傍行白㲲纹。促榻偶随居士语，煮茶烧栗到宵分。
力犯雷霆众共危，远投魑魅独为宜。忠州学业真无负，高庙神灵固有知。自倚圣明容直道，未甘憔悴死荒陲。满朝卿相多公议，莫把文章作楚辞。
款军樵门日再晡，空弮犹自把戈𫓧。身垂虎口方安坐，命若鸿毛竟败呼。柱下杲卿曾断骨，袴中杵臼得遗孤。可怜三尺英雄气，不怕山西士大夫。
山阴地胜冠江吴，今得贤侯自禁途。侍从暂虚青琐闼，藩宣新剖玉麟符。移时前席辞旒扆，不日重城歌袴襦。想到蓬莱游未遍，已应归步在云衢。
忆昨共系吴门舟，我独千里君独留。江花粲尔不同醉，野月娟然增此愁。谈笑还令舌本强，诗篇顿觉笔锋柔。沧浪书信无消息，鸿雁来时数举头。
去年醉到江花老，忧患相宽独与君。今日天涯又春色，却寻高处望吴云。青红染出化成寺，罗縠翻开秀水纹。风物感人音信少，眼前双燕谩纷纷。
回望离亭映楚山，慨然西笑入长安。贪程野仆担书引，惜别乡人驻足观。霞衬曙光烘积霭，柳和春雨荡轻寒。遥期此地归来日，迎取相如驷马看。
万里扶灵宅寿阡，谢公纯孝是家传。庐开四尺成寒士，榱列三围陋昔贤。先域定生连理树，门人多废蓼莪篇。我心罔极君应念，露白霜清泣昊天。
白鹿原东虎候西，结庐岑寂映蓝溪。露侵僧履兰三迳，春入农歌雨一犁。聒枕溜声疑水宿，拂檐山色类岩栖。闭门养拙无人问，揭尽陈编日又低。
璚滴琳华一夜凝，凌虚雕槛晓来凭。眼观银色三千界，身到瑶台十二层。玉洒砌尘供庾斛，粉融檐水妒房陵。化人宫好分明在，恨不同君把袂登。
当年力战荡妖氛，十万雄师四七勋。将略妙欺班定远，家声高过李将军。铭图魏鼎文犹在，笔勒燕山迹尚分。今日闲披有遗恨，可怜生不遇明君。
乌椑珍果益丹名，新折红林蒂尚青。浆冷夜凝仙掌露，味甘秋割楚江萍。圆堆玉碗樱难并，賸荐金樽酒易醒。应念茂陵消渴者，整篮封贮到云扃。
夺鹤韬霞势渐浓，卷帘庭馆好支筇。乘查路阔寒凝冻，种玉畦平晓被封。天上瑶宫当月圃，海中银阙耸鳌峰。思君不得同吟赏，知在旗亭第几重。
五百年终遘圣朝，相门何日降英髦。星杓影射金枢正，月魄光浮碧汉高。三世密传张颢印，贰车新得吕虔刀。他年善继良弓慕，金字重重有赐袍。
一径凉飚响万松，青霞紫雾秘灵峰。寒生列洞前溪雨，声到诸天午夜钟。仙顶月高犹驾鹤，阴潭云起旧降龙。出尘境界无多地，已上金庭第七重。
宴居潇洒一斋宽，每到高谈暮忍还。境胜自容巢燕托，时清谁顾卧龙闲。桥前水石纷华外，窗下琴书寂寞间。兼济未成归有地，羡君因此转思山。
粉署仙郎守一麾，都门别岸柳依依。定知春雨随车至，且喜秋风破浪归。仁政便当闻虎渡，治声犹在隔牛矶。侬今亦恳怀章请，假道尚应鲈正肥。
懿文通籍气飘飘，二十年来困下僚。吾道本将忠许国，世途休叹老登朝。囊装冷落堆青简，衙署幽深枕画桥。预想吴人蒙美化，海鸥桑雉共逍遥。
暗随春力起冥冥，微物宁知造化情。律变惭逢冰雪解，风和应助羽毛轻。塞云空阔归犹远，鱼网稀疏意尚惊。不学鹰鹯因肉饱，背人飏去恣飞鸣。
一门三组序西雝，又见双旌并训农。三釜亲庭交禄养，夹河子舍接邻封。酒阑风雪催行色，吟际江山助笔锋。我亦思亲求郡绂，东湖南浦好过从。
年少登科今白头，不才多病分归休。深恩未报云天施，弱质易惊蒲柳秋。进退无机常蹭蹬，穷通知命自夷犹。相逢莫问市朝事，绿水青山是胜游。
岭南卉木少珍奇，且喜逢春具数枝。百禄大来唯酒美，一年全盛是花时。芳心未吐蜂先到，秀色如凝露暗滋。犹倚栏干忍虚过，可能垂顾习家池。
狂傜数载扰湘东，多谢招降息战攻。千里山川还汉界，万人戈甲卷秋风。牛羊野放狼心伏，鹰犬闲眠兔穴空。不独事宁论爵赏，须知全活有阴功。
久接贤规见准绳，还朝犹听颂声腾。安民虑远疆封静，富国材高帑藏增。野老赓歌除横敛，侍臣交表荐殊能。岭头若著关官籍，可察孤清节似冰。
浮生万虑日营营，同访禅居耳目醒。寻胜已穷烟霭外，谈空应有鬼神听。松筠不变春长在，风雨无时地本灵。便拟构庵来结社，莫嫌频此扣岩扃。
六载心闲类死灰，岂期朝奖念麤材。凤衔君命从天降，鹊喜邮音度岭来。恩重乍惊三采绶，使专仍咏一枝梅。切磋甫得依贤检，疾恶刚肠愈不回。
层楼幽趣称登临，望远凭高豁素襟。棋酒等闲忘世虑，溪山最乐是家林。松声带雨千峰外，潭影涵虚落照深。此景为君珍赏甚，起余归兴欲抽簪。
素艳南方独出群，只应琼树是前身。自缘香极宜晨露，勿谓开迟怨晚春。栏槛故将宾榻近，丹青重整画图新。移根得地无华裔，从此飞觞不厌频。
花期何事早追陪，鶑未迁乔燕未来。曲槛为逢春日暖，香苞先逐晓风开。旋邀歌舞同侪乐，却叹光阴急景催。可惜韶妍莫虚掷，余芳留待使车回。
常记临岐把酒杯，芳心应得见归来。不从去日丁宁约，已向东风取次开。清燕固难停烛待，雕鞍须是着鞭催。栏边残艳犹堪赏，莫使韶光过了回。
人生聚散苦难期，且喜清游酒满卮。秋径却逢黄菊日，春风休惜落花时。仙翁有谶应须避，楚客多悲亦强为。好景莫教容易过，醉吟何必绕疏篱。
初闻结驷访幽斋，拂曙呼童扫绿苔。方愧蓬蒿开径晚，已惊驺驭过江来。林间载酒情偏厚，门外回舟事可咍。交态于今易离合，感君敦旧重徘徊。
赐戟衔恩出斗城，塞门迢递草初青。新提司马临戎节，旧应衣乌近极星。叔子戍吴长缓带，单于归汉已空庭。圯桥自得家传策，不问人间太白经。
朱轓新命汉诸侯，地扼荆湘占上游。醽渌水声侵古堞，祝融峰色入晴楼。昼垂三组乡枌过，春拥双旌岳寺游。番直星垣归缓步，谪仙通籍著瀛洲。
早年援笔气飘飘，尚屈区区补郡寮。苦掾去平三尺法，急贤期赴一封轺。舟冲柳市吟春昼，帆卷江风宿暮潮。及著莱衣过乡梓，循陔多羡撷兰苕。
天家顿网极详延，果见鸿风颂得贤。庭拜外官聊试治，史分新策入编年。江淹赋笔虽伤别，郭泰归舟只恐仙。南国勿思终计最，蓬丘番直即和铅。
仙材封植九重深，苒苒何年别故林。晓色半笼青琐闼，春光长在玉山岑。静临高阁翻清吹，坐见羁禽息密阴。休羡井梧能待凤，凌霜坚守岁寒心。
芝函新命直仙蓬，又见岷山叱驭忠。玉佩晓班辞日下，水牛秋粟转褒中。花时井邑蚕丛富，徼外人家栈道通。奇技刺文频诏约，此行应更变民风。
尝借芳园石友家，幽栖无复羡纷华。敞扉气爽云生栋，卷箔香微露泫花。桂向淮山分月魄，桃从秦洞得仙葩。别来追想清闲境，悔褫方中走栈车。
危坐空斋暝色低，三金才伏火将西。烟蒙细草流萤度，月上疏林倦鹊栖。荃葛野裳交羽扇，桔槔邻圃响蔬畦。中宵爽气夺炎热，却笑班姬谩惨凄。
通守方忻再命新，东风疏雨拂行尘。封疆远入鱼凫国，岐路正逢蚕市春。彭岫晓岚迎画隼，锦江晴绿照朱轮。归期不待更书至，旧有清名在缙绅。
里闬俊游心久降，越台成政俗敦庞。香炉山下重为县，阊阖风高还渡江。且喜恩威长及物，莫嫌功业未经邦。公斋更近渊明宅，寄傲情应卧北窗。
数载关中闻美名，可怜随调却西征。天台晚帐含香别，栈阁秋霜叱驭行。杜曲尚逢樽酒乐，回溪应望白云生。相期勉力宣新政，侧耳民谣起少城。
墨诏殷勤擢俊贤，精求毗佐四方翰。封疆谨守卢奴塞，旌旆仍亲上将坛。衰草带霜秋马健，黄云遮日暮城寒。燕南赵北边之要，旅拒凭君一策安。
赤墀趋步近相陪，邸吏俄传远讣来。方冀君心辨忠义，岂知天意夺贤材。堪伤棣萼同时葬，空想铭旌此日回。谪宦无缘亲渍酒，江边长恸独徘徊。
幸奉前规尽所怀，闲身吏隠裕春台。山回翠幌凭栏见，花簇红房绕郭开。爱树细民思美化，续貂孤迹愧非才。南河旧事依然在，禊饮杯盘耻尽罍。
十二山河壮东夏，黄扉当日建行台。封陲自此赭衣尽，黉校于今绛帐开。负海遂成安堵俗，济川元是代天才。耆明虽乐归闲趣，睿眷岩廊徯再来。
澄清数路拥轻轩，列郡钦瞻已历年。谈剧乍欣倾盖日，酒深因惜落花天。偶回风鉴怜孤拙，能聚星文愧昔贤。明旦吏迎山驿去，不须容易到樽前。
雅集高谈思豁然，齐山依约对疏烟。江城泛菊逢佳节，禁苑闻韶忆去年。久厌风波惊世路，且同樽酒醉凉天。今来古往情何异，弄水亭边舣画船。
天幸依仁守列藩，佳篇为贶荷谦尊。固惭彝鼎无勋阀，且喜桑弧有子孙。岂比芳兰庭下秀，预知苦李道傍繁。日临庶狱虞阴谴，敢望高开纳驷门。
五方殊俗古难并，千载犹存古越城。客听潮鸡迷早夜，人瞻飓母识阴晴。波涛汹涌天边阔，犀象斓斒徼外生。太守不才当远寄，惟忧南亩废农耕。
山巅层构与云平，贤者新题叱驭名。为要澄清归治道，不辞艰险表忠诚。南枝初见梅林秀，九折遥思剑栈横。若使当时嫌远宦，海隅何得有欢声。
南方旧说无燕雁，岁序严凝亦暂来。天外每随寒雨过，春前先逐暖风回。人稀弋射矰休避，俗厌鱼餐网莫猜。况是弟兄封境接，登临因此几徘徊。
行尽章江庾水滨，南逾梅馆陟嶙峋。城中绍祚千年圣，海外占风九译人。峤岭古来称绝徼，梯山从此识通津。舆琛辇賮无虚岁，徒说周朝白雉驯。
江城吏隠敞朱扉，旋筑高台望翠微。景对云山诗笔健，政移风俗讼筒稀。那将尘虑干方寸，但觉仙踪在四围。花木阴森鱼鸟乐，暂来犹拟便忘机。
万堆顽碧耸峣嶕，壅遏江流气势骄。铁马阵横秋战苦，水犀军乱夜声嚣。吕梁谩记庄篇险，滟滪休夸蜀道遥。怒激波声犹可避，中伤荣路不相饶。
小园斜日照残芳，千里伤春意未忘。金谷已空新步障，马嵬徒见旧香囊。鶑来似结啼鸾怨，蝶散应知梦雨狂。清赏又成经岁别，却歌团扇寄回肠。
驱羸远远出严𬮱，云构祠宫绝世尘。伴鹤不知龟甲子，𣃁山多见药君臣。雨昏仙穴丹砂井，云映楼居玉洞人。只待策勋书竹帛，抽簪来此卜比邻。
万壑千岩鬭物华，搘筇闲访道生涯。一坛星斗修真馆，数里云烟𣃁药家。鱼戏竹溪寒影碎，路穿松坞翠阴斜。桃源自有神仙宅，未信明河八月槎。
碧池深院𣃁莓苔，鼓吹山前共得来。高节最宜和雪看，虚心莫把夹桃栽。肤清似玉休移石，骨瘦成龙不待雷。若使菁莪逢此地，也应同喜育良材。
万事皆从适意休，何须快马骋长楸。高人鼓吹鸣蛙地，当世神仙笑躄楼。燕到卷帘如旧分，花开逢雨最闲愁。僧来更学尝茶诀，白乳枪旗带露收。
闻说方平镇往来，碧衣曾见立徘徊。中真久待茅君会，密信频教鹤使催。玉斧祖风应共继，琼酥宾䜩更谁陪。西山五色从兹得，脱略浮名薄似埃。
白衣远远到江楼，报道携壶助胜游。醉眼便堪终日富，离肠先破一春愁。梅梢背岭开犹晚，雪片当风舞未休。此景满觞方得意，不须千酿敌封侯。
感君千里远相过，晤语经旬接粹和。上客杯盘祗炊黍，主人门巷正张罗。海山雾暗红尘少，岭路梅黄细雨多。日暮津亭送归恨，唯知极目望烟波。
何事诗家称翦裁，跨虚相继有楼台。水涵春碧雨初霁，山露晓青云半开。宝塔礼终僧室静，粉墙题罢使车回。此时欲结香莲社，祇为陶潜醉不来。
江澜洄洑啮山根，山裂岩开石室存。溺鬼夜呼千嶂黑，蛰龙晨起一川浑。金沙试决通泉脉，翠壁闲题破藓痕。三伏几人逃畏暑，岂惟河朔有清尊。
碧崖石室俯清涟，蟠蛰灵虬不记年。委蜕去为天下雨，抱珠归作洞中眠。照开雾脚澄溪月，滴破云根暗穴泉。负郭胜游虽信美，桑间留爱我无缘。
吏局区区得暇难，倚崖高阁暂登攀。群峰半出重林外，小艇横浮一水间。霜叶信风随鸟逝，晚云沉石伴僧闲。夕阳欲下犹回恋，更鼓清琴数弄还。
溪干舣棹访岩扉，危磴攀缘不欲归。垂乳滴声当佛座，宿云留润在僧衣。聊开禊席临流水，闲掷文竿到落晖。旅宦天涯甘寂寞，送春无意惜芳菲。
自笑无钱对菊花，天寒欲冷慢令赊。桄榔叶暗临江圃，茉莉香来酿酒家。月雾空蒙萤照水，霜风萧瑟鹭眠沙。归寻独秀山前路，城角参横斗柄斜。
漓江开遍四时花，游览都忘屐齿赊。风景虽宜秋向老，关山无奈客思家。漏传楼上三通鼓，水落滩头几尺沙。京国未归乡信断，阵鸿何处贴云斜。
四年军法表巴邛，归骑俄乘紫汉风。家绪旧传三棨贵，将材元蕴万人雄。锦城离思云容敛，山国行章旆影红。到日定知新渥重，主寮今是黑头公。
死易程婴岂不知，十年后死不为非。文辞未便改秦馆，敲朴徒能抱御衣。无志何须悲庙黍，得仁便不食山薇。儒冠有愧一厮养，何忍葵心对落晖。
拍天烟浪接沧溟，识尽归舟是此亭。风递秋香来橘社，水资春味验茶经。卷帘江树差差绿，入坐湖山隠隠青。鲁望幽居在何处，白鸥无主满闲汀。
去年使旆西征日，一见称君胆气豪。始信推心待国士，能令视死如鸿毛。从来投笔轻文吏，自此横尸贵尔曹。槐里今朝逢輤旐，依然旧馆一长号。
神骥渴死追无踪，离娄眩目迷虚空。九衢懽游尚故处，一日忽在终南峰。附势趋权徒扰扰，生歌死哭何匆匆。人间万事既能了，莫教声誉过关东。
钦闻宥密缀荣班，西顾分忧辍巨贤。乍领蜀都新印绶，应怀越国旧风烟。流觞雅趣人多羡，正俗佳名世永传。圣主倚毗闲未得，重来游赏是何年。
虽惭涔勺赴沧溟，仰诉丹衷不为名。寅分星辰将降祸，兑方疆宇即交兵。春秋大义惟观衅，王者雄师但有征。救得燕民归旧主，免于戎肤自称兄。
凿石诛茅四十年，棱层宝构出诸天。更逢地胜惊游客，不负身披坏衲田。别郡坐看云散后，平湖下压鸟飞前。还知老令忘归否，为惜难移近县廛。
洛水桥边春已回，柳条葱蒨眼初开。无人拾翠过幽渚，有客寻芳上古台。林邃珍禽时一啭，酒酣红日未西颓。知君最是怜风物，更约偷闲取次来。
去年君到见春迟，今日寻芳是夙期。祇道朱樱才弄蘂，及来幽圃已残枝。飘英尚有游蜂恋，著子唯应谷鸟知。把酒聊能慰余景，乘欢不厌夕阳时。
洞庭朱橘未弄色，襄水锦橙已变黄。玉臼捣虀怜鲙美，金盘按酒助杯香。虽生南土名犹重，未信中州客厌尝。欲寄白苞凭驿去，只应佳味怯风霜。
霜风刮地如刀镰，鸟不远飞鱼已潜。何况削发冷入骨，草屦不畏冰雪沾。缘山涉水去几里，昼钵野饭谁来添。毘陵旧寺苦欲到，索我赠行无久淹。
粉絮先春拂面翔，临风跃马到君堂。县民将喜土膏起，令尹未惊农事忙。疾呼小吏具山酌，便欲尽醉为诗狂。我牵尘俗不得久，何意更烦投夜光。
江东释子多能诗，窗前树下如蝉嘶。朝风暮月只自老，建安旧体谁攀跻。唯师独慕陶彭泽，奇迹仍收王会稽。此焉趣尚已不浅，更在措意摩云霓。
降真沉水生炉烟，扣齿晓漱华池泉。心存昆阆未可到，夜瞻北斗何联联。顾兹虚室如有迟，一草一石幽且妍。芝盖云𫐌杳无至，不知谁更似杨权。
共爱霅溪风物美，春来清可鉴须眉。苹生楚客将归日，花暖吴蚕始浴时。临水竹楼通市陌，跨桥云屋接川湄。画船载酒期君醉，已是无谋助翦夷。
夹河为郡不如古，江北江南作冗官。须记长传一经训，虽贫莫改饮瓢欢。历阳况与吾庐近，春谷休言问膳难。此日停舟聊举酌，明当水驿自加餐。
太湖万穴古山骨，人结峰岚势不孤。苔径三层平木末，河流一道接墙隅。已知谷口多花药，祇欠林间落狖鼯。谁侍巾鞲此游乐，里中遗老肯相呼。
溪远樯危一望遥，此焉凄绝府中僚。已同雁鹜依清浅，共看鸾皇上泬寥。别岸无端萦细柳，回舟不忍过新桥。醉来事事能生感，谁道愁肠酒易销。
越舸将渡西陵时，腊雪欲作阴云垂。古岸潮回夜冰阁，冰上鲤鱼红尾鬐。知君奉亲聊自得，穷冬涉险仍熙熙。县民但可观此意，休羡江边孝女碑。
楚人住处将为援，越使传时合有诗。常是腊前混雪色，却惊春半见琼姿。笛吹远曲还多怨，风送清香似可期。我欲细看持在手，谁能为折向南枝。
湖上悠然度几春，勇抛荣禄遂天真。青蒲翠竹围华屋，白酒黄鸡命里人。果下有时乘小驷，儿曹方见拥朱轮。田园岁入千钟美，肯似疏家苦畏贫。
母夫人老母兄黜，夫人从尔之会稽。恐伤尔心不敢泣，春岗细雨闻竹鸡。时亦藏泪未出脸，奈何相与头倾低。诚知就禄非获己，应欲退耕无旧畦。
吾与尔别未及旬，吾家依旧甑生尘。闭门不出将谁亲，自持介独轻货珍。盘餐岂有咸酸辛，苦吟辍寝昏继晨。夜光忽怪来何频，采拾若在沧海垠。
大第未尝身一至，人猜巧宦我应非。弹冠不读先贤传，说剑休更短后衣。瘦马青袍三十载，故人朱毂几多违。功名富贵无能取，乱石清泉自忆归。
王都二月花正开，社雨作阴迎燕子。人先春色向江南，江南春色归春水。拍岸绿波生荻芽，晨羞聊可助甘旨。县涂为政子所谙，不敢赠言言日鄙。
一百五日风雨急，斜飘细湿春郊衣。梨花半残意思少，客子渐老寻游非。戢戢车徒九门盛，寥寥烟火万家微。今朝甘自居穷巷，无恨墦间得醉归。
许有卢娘能画竹，重抹细拖神且速。如将石上萧萧枝，生向笔间天意足。战叶斜尖点映间，透势虚黏断还续。粉节中心岂可知，淡墨分明在君目。
翦竹缠金大于掌，红缕龟纹挑作网。琼酥点出探春诗，玉刻小书题在榜。名花杂果能眩真，祥兽珍禽得非广。礧落男儿不足为，女工余思聊可赏。
万国诸侯振玉珂，踏云朝会雪初过。欲闻凤管天边度，数听鸡人楼上歌。放仗旌旗方偃亚，回头宫阙更嵯峨。谬陪王属曾何补，泛泛惭同上下波。
春风来解吹残雪，灯烛迎阳万户燃。竟看繁星在平地，不妨明月满中天。赭袍已向端门御，仙曲初闻法部传。车马不闲通曙色，康庄时见拾珠钿。
虢州紫石如紫泥，中有莹白象明月。黑文天画不可穷，桂树婆娑生意发。其形方广盈尺间，造化施工常不没。虢州得之自山窟，持作名卿砚傍物。
看取主人无俗调，风前喜御夹衣凉。竞邀三五最圆魄，知比寻常特地光。艳曲旋教皆可听，秋花虽种未能香。曾非恶少休防准，众寡而今不易当。
主人待月敞南楼，淮雨西来斗变秋。自有婵娟侍宾榻，不须迢递望刀头。池鱼暗听歌声跃，莲的明传酒令优。更爱西垣旧词客，共将诗兴压曹刘。
广陵太守欧阳公，令尔画我憔悴容。便传髣髴在缣素，只欠劲直藏心胸。与我货布不肯受，此之医卜曾非庸。公今许尔此一节，尔只丹青其亦逢。
昨日山光寺前雨，今朝邵伯堰头风。野云不散低侵水，鱼艇无依尚盖蓬。藕味初能消酒渴，蓼花犹爱照波红。杨州有使急回去，敢此寄声非塞鸿。
淮上秋来物意闲，又乘轻舸信帆还。一浮一没水中鸟，更远更昏天外山。斜幅缠踍兵吏至，浓金洒纸颔珠颁。欲酬已觉不能敌，尽日临风思自悭。
泗水赤龙将欲飞，瘦蛟在泥云未归。冰茧煮灰寒水击，长大王孙抱饥色。谁知适自下乡来，日昃可哀犹未食。菰饭白浆持与君，王孙王孙何复云。
淮阔州多忽有村，棘篱疏败谩为门。寒鸡得食自呼伴，老叟无衣犹抱孙。野艇鸟翘唯断缆，枯桑水啮只危根。嗟哉生计一如此，谬入王民版籍论。
自古难知不遇人，朝为蛇鼠暮龙麟。魏齐客溺箦中死，亭长妻轻胯下贫。白石夜歌谁与进，黄金怀印自能伸。丈夫只患无才业，何恨区区逐路尘。
蛟人困卧寒潭底，怗波蒙蒙垂白绡。波上女儿飞轻桡，逆流自与郎去樵。风吹鬓发不及撩，鸦翅卷起虿尾翘。浓缬罗带长绕腰，日暮下来吹短箫。
昔人把菊望青榼，今我持酒无黄花。自催屋里红鳞脍，不弹墙头白项鸦。寿春城高枕淮水，绿蒲疏疏暮帆起。登临不学孟参军，帽坠山风费嘲纸。
一日能逢几笑欢，高楼红蜡滴金盘。吟余陇首云初散，唱尽阳关露已寒。不管星河渐西落，自将烟水去程宽。当时坐客各南北，谁忆重游泛木兰。
较量人世无穷乐，罗列平生未见书。聊奉投壶祭征虏，休言系剑马相如。画楼晚去闻寒角，缥帙看来落蠹鱼。日获诲言皆旧学，不惭贫贱带经锄。
江南腊月前溪上，照水野梅多少株。艳薄自将同鹄羽，粉寒曾不逐蜂须。桃根有妹犹含冻，杏树为邻尚带枯。楚客且休吹玉笛，清香飘尽更应无。
已先群木得春色，不与杏花为比红。薄薄远香来涧谷，疏疏寒影近房栊。全枝恶折憎邻女，短笛横吹怨楚童。坠萼谁将呵在鬓，蕊残金粟上眉虫。
时时不甘春着力，年年能占腊前芳。水边攀折此中女，马上嗅寻何处郎。山舍更清栽作援，凤楼偏巧学成妆。团枝密密都如雪，野雀飞来翅合香。
云开日照戟衣寒，浄扫平沙路已干。吏散庭除少公事，畦挑芽甲足春盘。要听林上鸣鸠变，试步塘阴绿水宽。谁咏陈根有微绿，乌蟾易失似跳丸。
汉家戍日看看近，云景苍茫已岁昏。欲验方书治百药，预调飞走猎平原。土人熏肉经春美，宫女藏钩旧戏存。独把冻醪惊节物，草芽微动见庭萱。
穷冬劲腊已过半，晓雪先春何处来。岂应全资南亩麦，多应不分北枝梅。庭中未许野童扫，林下唯愁狂吹摧。莫问兔园同赋客，相如居右最为才。
山色已惊溪上雷，火前那及两旗开。采芽几日始能就，碾月一罂初寄来。以酪为奴名价重，将云比脚味甘回。更劳谁致中𤃩水，况复颜生不解杯。
一年三万六千刻，玉漏唯余十二时。去日苦多谁会惜，残阴全少颇能知。已惊颜貌徐徐改，不奈乌蟾冉冉驰。万国明朝贺新岁，东风依旧入春旗。
本祈春雨成春雪，应误小桃先次开。西汉枚生谁复召，南朝何逊自多才。泼除灯火上元去，挫却勾萌六出来。前此解衣争贳酒，不知为瑞与为灾。
读书夜寂冷无火，卷卷遂成摇膝吟。始忆高僧将偈去，安知古寺托云深。寒堂正睡远钟发，野鸟乱鸣残月沉。明日呼儿整篮轝，欲烦重过小溪阴。
彤云赤雾生绀房，朝霞变蕊朱粉光。白玉入泥不满盎，羽盖裛露明月珰。浊水一石乱蛙黾，凿池五丈如斗方。萍根科斗得自在，荷芰明年出水央。
前溪夹洲后溪阔，风吹细浪龙鳞活。孤亭一入野气深，松上藤萝篱上葛。葛花葛蔓无断时，女萝莫翦连古枝。当年吾叔读书处，夜夜湿萤来复去。
古台数亩平岗连，莽苍瘦竹生寒烟。虾蟆不食海月在，夜久帖角回婵娟。今人莫论曾费筑，昔人已往谁知年。三茅京岘必可望，终欲相与吟云泉。
田家春作日日近，丹杏破颣场圃头。南岭禽过北岭叫，高田水入低田流。桑牙将绽雾露裛，蚕子未浴箱篚收。今我还朝固不远，紫宸已梦瞻珠旒。
履道坊中白家宅，五桥庄北晋公堂。昔年二老曾相乐，今日五知名独光。举事是非都不问，接花时节暂能忙。清尊雅曲易为厌，自有图书列在傍。
西垣阁老号文雄，辞体能兼两汉风。绛帐旧生虽授学，灞陵归将已无功。校文岂论居三上，赋分由来本下中。不恨早朝秋雨急，犹陪鸳鹭大明宫。
老肌瘦腹喜食热，况乃十月霜侵肤。与君共贫君饷我，吹虀不学屈大夫。前时我脍斫赪鲤，满坐惊睨卒笑呼。诚知举箸意浅狭，一餐岂计有与无。
华省名郎意若西，相如桥柱旧曾题。已将符节为邦守，不畏关山入马蹄。千里过秦看素浐，三年还蜀度青泥。里门锦绶何为乐，外奉严君内阿𡝠。
西接都门才百里，压城残雪照牙旗。风烟古是诸侯国，雁鹜新来仆射陂。馈食且依当日具，铸刑无改昔人为。浓薰旧舍青绫被，不越常衙睡足时。
昨日会饮我后至，谁欲比我为王戎。笑知卿辈意易败，起诮便与俗物同。似过黄公酒垆下，嵇阮不见修竹中。杳尔山河隔千里，此心正有古人风。
当时交友都无几，欲问懽娱亦异今。花接上林新木变，水分清洛旧池深。嵯峨嵩色云常在，窈窕宫墙草又侵。修竹千竿白家寺，昔年题处可能寻。
荆州太守随车雨，昨夜云从岘首生。候吏莫辞弓箙重，春泥初著马蹄轻。朝穿锦石江滩润，暮入烟堤竹屋鸣。却叹当年杜元凯，沉碑空爱异时名。
初为委吏承命书，是夜旱雨深一尺。乃知穷困同草莱，隔岁焦枯有时涤。向闻乖龙池底藏，驱逐肯行须霹雳。今无雷电已滂然，好在三公莫忧责。
门荣世美高天下，身退心闲住洛阳。画鹤能同薛少保，爱书还比蔡中郎。花阴小酌呼邻父，月下清吟扫石床。不问从来生计薄，题签盈阁是家藏。
人言少保持家谨，载见西京万石君。子舍今归浣裙切，里门重戒下车勤。田园一一能为计，僮仆䜣䜣亦有闻。我负洛阳山水久，试因行色寄嵩云。
朱旗画舸一百尺，五月长江水拍天。稳去先应望庐岳，暂来谁复见龙泉。阁经吏部重为记，山识吴王旧铸钱。往迹可寻军事少，賸书遗逸附青编。
张铙叠吹洞庭外，缘虎带刀蛮帅迎。且谕汉家绥抚厚，莫言湘守事权轻。木奴洲近霜包熟，斑竹林昏野鸟鸣。贾谊宅边寒井在，暂留千骑漱余清。
鹿车几两马几匹，轸建朱幡骑彀弓。雨过短亭云断续，鶑啼高柳路西东。吕梁水注千寻险，大泽龙归万古空。莫问前朝张仆射，球场细草绿蒙蒙。
江南飞鼠拔长尾，劲健颇胜中山毫。其间又有苍鼠须，入用不数南鸡毛。二物缓急岂常获，捕刺徒尔操蛮刀。旧藏已赠蔡夫子，报君松管何萧骚。
莫问褒中道路难，襄阳直上几重滩。苍烟古柏汉高庙，落日荒茅韩信坛。出水槎头一丝挂，穿虹雨脚两桥残。土风大抵如南国，期会先时俗自安。
昔向南阳忆洛阳，秋橙初熟半林黄。车过白水沙痕阔，雁落钳卢稻穟长。废垒汉碑金刻字，古原秦冢石为羊。太平羽檄何曾有，宾主相欢菊荐觞。
天子岁尝龙焙茶，茶官催摘雨前牙。团香已入中都府，鬭品争传太傅家。小石冷泉留早味，紫泥新品泛春华。吴中内史才多少，从此莼羹不足夸。
混混拍堤瓜蔓水，轩轩衔尾挂樯船。使君东下只朝夕，父老走迎无后先。古堞秋耕拾铜镞，长淮瀑雨入壕莲。鸣猿舞鹤仍持去，不忆承明夜直眠。
霜前江水磨碧铜，岸背菱叶翘赤虫。吴郎鬓丝生几缕，不羞月上扶桑东。羞见清波照人影，去时黑发吹春风。五年归来妇应喜，从此不问西飞鸿。
秋池对门莲子枯，野壁剥月蜗涎涂。庭中两株石楠树，上有山鸟长相呼。当时联巢接飞者，一落梁宋一海隅。扶桑日枝几千尺，光彩不独生阳乌。
陈王苑里望空虚，吴客风前忆具区。横阁渐看河影转，绕枝还见鹊惊无。虫催织妇机成素，露逼鲛人泪作珠。才比陶潜无用处，纱巾时任酒沾濡。
淘青研朱画屋梁，黄漆柏障连曲房。日晖月色不须照，了了自可窥毫芒。夕阴花敛似欲病，飞鸟不惊乌帽郎。深山穷谷谩幽僻，喜得吴侬是药囊。
赤萍才落邓林外，青铜半磨傍露明。飞光斜入了不隔，坐卧一榻琉璃平。西方古胡黄金质，贝叶传写乌行横。谓晓此教居此轩，满壁图画遥峰生。
蜀州海棠胜两川，使君欲赏意已猛。春露洗开千万株，燕脂点素攒细梗。朝看不足暮秉烛，何暇更寻桃与杏。青泥剑栈将度时，跨马莫辞霜气冷。
长堤冻柳不堪折，穷腊使君单骑行。苏合轻裘霜莫犯，铜牙大弩吏先迎。山旁楚贾连樯泊，水上禹书寒磬清。试向郡楼东北望，烟波千里月临城。
只见吴牛事水田，只见黄犂负车轭。今牵大车同一群，又与骡馿走长陌。卬头阔步尘蒙蒙，不似缓耕泥洦洦。一一夜眠头向南，越鸟心肠谁辨白。
朝闻政府贺捷回，夕赐明月五千枚。巍巍圣皇德所该，庙略付与何有哉。况未覆穴翦渠魁，宜先战士老与孩。倾肝沥胆谢不敏，岂可便恃张良才。
丹砂漆盘盛井水，冷浸半坼山樱花。始见春色不奈喜，黄昏招饮夜还家。刘郎居南我居北，陌上泥开天正黑。风吹蜡烛烧未明，素丝作履惜不得。
星弧射狼夜夜张，角弓备寇不可忘。将军屯师古关下，不尚武力何由强。日与官兵来会此，弓须射硬箭射长。更如羿中九乌毙，独见杲杲明扶桑。
攒青历历正面山，刺史日坐云屏间。楚人竟掘水精璞，汉女买作月珮环。时惟产宝不重谷，愿当化俗无弃菅。往辞丞相相有言，物景清绝何由攀。
黄金一丸入云端，群贫望逐满长安。众人为贵嫣不惜，弃掷如泥资弹射。藏身叶底有能鸣，辜负春风拖两翮。不飞上天诉至珍，几人辛勤拣砂石。
艑郎唱橹燕尾下，颍水落日蛇鳞生。绿蒲被岸渔网举，黄鸟啄葚缲车鸣。吏无诟租官正来，不借鲂𫚈与吏烹。馈吏人情见里党，官非喜慢知官清。
月下马蹄休扰扰，夜凉虫响竞嚣嚣。一杯独饮愁何有，孤榻无人膝自摇。北斗柄高天渐转，小冠簪冷发微凋。谁知静对颓然影，竟夕幽怀岂易聊。
月落西楼露气寒，大明将谒望清班。烛房犹照衣冠上，漏舍欲为鱼鸟间。入仗采旗开日月，在庭公衮俨云山。我惭一似朝宗水，亦得随流到海还。
姚江千里海汐应，山井亦与江潮通。秋来鱼蟹不知数，日日举案将无穷。高堂有亲甘可养，下舍有弟乐可同。县民旧喜诸郎政，刍力莫愧今为翁。
移病新秋厌直庐，自将僮仆治前除。已栽楚客江边草，不学严陵濑上鱼。红穗拂栏何蒨粲，绿丛无水亦萧疏。从今有月君须饮，况与朋亲共舍居。
海边巉绝有苍山，怪怪奇奇物象闲。百丈素流珠喷薄，千重红树火回环。远寻僧寺石屏下，时遇野人云屋间。今日京华见君说，便思轻舸出东关。
雁荡高高路莫通，衔芦秋翼入云峰。山头水阔不见影，岩下沙平时有踪。千仞柱天何敛闪，万工挥笔漫轻浓。葛巾蜡屐未能著，空羡青苍重复重。
淮南木老霜欲飞，顺令恐纵诸侯威。命书才出邸掾竭，已见衣绣车迎归。乐莫我听筵莫迓，清如蟾蜍夜吐晖。不须久作平反吏，自合横经亲帝闱。
丹砂篆印发题封，云母屏开照耀中。漠漠蛟绡吹入纸，翘翘虿发卷随风。新番自与鸿都异，旧法唯应垩帚同。丞相报诗何处问，清泠池上雁能通。
侍亲数数来浮汴，护榇迢迢复渡淮。旨蓄曾无御寒具，细君唯有隠居钗。月衔远入鱼衔浪，潮退长汀蚌阁崖。素服华颠色相似，青铜不忍见形骸。
篙师柂工相整衣，龙女庙中来宰豨。野祝击鼓降神语，老鸦衔肉上树飞。长江无风平似削，两橹夹舸行将归。南国山川都不改，伤心慈姥旧时矶。
杜诗尝说少陵豪，祖德兼夸翰墨高。苏李为奴令侍席，钟王北面使持毫。郊麟作瑞唯逢趾，天马能行不辨毛。一诵东山零雨句，无心更学楚离骚。
上字黄封谁可识，偷传王氏法应真。清淮始变醅犹薄，句水新来味更醇。欲拟比酥酥少色，曾持劝客客何人。红梅虽是吾家物，老去无心一醉春。
时望前湖倚玉梯，云山横绝路东西。只知远目穷芳草，不见高人在曲堤。画榼寻春应醉去，旧朋怀昔欲魂迷。海边燕子来无数，愿托双飞寄短题。
楚客连樯泊晚风，吴人江畔醉无穷。少陵失意诗偏老，子厚因迁笔更雄。贯口信潮千里至，平沙落日一时红。知君兄弟才名大，我愧白头辽水东。
朱樱再食双盘日，紫禁重颁四月时。滉朗天开云雾阁，依稀身在凤皇池。味兼羊酪何由敌，豉下莼羹不足宜。原庙荐来应已久，黄鶑犹在最深枝。
冕旒高拱元元上，左右无非唯唯臣。独以至公持国法，岂将孤直犯龙鳞。茱萸欲把人留楚，苜蓿方枯马入秦。访古寻碑可销日，秋风原上足麒麟。
宏词郎，姑苏住，千千蚨母丝绳度。谁将为寿不肯收，上马慨然如脱兔。独持茶丳过江来，已把赠人空手去。雨雪绥绥出楚关，我无鲁酒徒相顾。
流光冉冉即衰迟，物趣回环似转规。长景已知今日至，孤怀不比少年时。阻陪上合鸳鸾后，且与南州父老期。况有舂禾新酒熟，百分休放手中卮。
淮南寄我玉醅酒，白蚶海月君家有。欲持就味明日期，穷羹易覆已反手。从事开筵不可辞，燕脂秀脸罗前后。长颈善讴须賸讴，只恐老来欢意休。
君辞予家倾蚁醅，自有嘉味须持来。青篾络缾方出户，红妆侑席已邀杯。穷愁一饮犹关分，侧望群贤不可陪。静坐纸窗无所得，只将文字眼前堆。
梅要山傍水次栽，非同弱柳近章台。重重叶叶花依旧，岁岁年年客又来。虽爱千枝竞繁密，还嗟短发已衰颓。郎官博士留车骑，拥蔽修篁为斫开。
吴味期君强饮开，楚醅因我破愁来。何言合美将虚馆，却忆争妍就捧杯。夜霰已先庭雪集，单衣难与毳裘陪。践盟几欲驱车去，尘事无端日日堆。
笭箐画蛤瓦缸醅，海若淮壖各寄来。将学时人鬭牛饮，还从上客舞娥杯。蓬蒿自有蒋生乐，珠翠宁容郑氏陪。莫计暄寒与风雪，古来黄土北邙堆。
四和还如九酘醅，更醇更美未嫌来。相逢莫作两般眼，一饮不辞三百杯。嵇阮当时无俗虑，山王虽贵亦能陪。如今世态尤堪薄，只把官资满眼堆。
噫风鸣悲鸢鸣哀，雨霰枯木为之摧。昭亭山头野火灭，海水夜冻迷蓬莱。烛笼以爪自掩耳，酒盏生冰拈不起。陶潜弃官屋无米，儿嚎妻啼付邻里。
难开密叶不因寒，谁翦鹅儿短羽攒。犹是去年惊目艳，不知从此几人观。重重好蕊重重惜，日日攀枝日日残。我为病衰方止酒，愿携茶具作清欢。
年年收稻卖江蟹，二月得从何处来。满腹红膏肥似髓，贮盘青壳大于杯。定知有口能嘘沫，休信无心便畏雷。幸与陆机还往熟，每分吴味不嫌猜。
木锁初开水上城，竹篱深闭日光生。青苔井畔雀儿鬭，乌臼树头鸦舅鸣。世事但知开口笑，俗情休要着心行。是非不道任挑挞，唯忆当时阮步兵。
行到东溪看水时，坐临孤屿发船迟。野凫眠岸有闲意，老树着花无丑枝。短短蒲茸齐似翦，平平沙石浄于筛。情虽不厌住不得，薄暮归来车马疲。
山水东阳去未去，朋亲苕霅朝复朝。更无越相逃名舸，犹看吴王送女潮。海燕归齐声满屋，谿梅开过子生条。明年十月吏迎处，七里滩前棹奏箫。
去年茶熟君得补，今来茶熟君已去。心曾不计茶有无，隼在高风自腾翥。昨日我送吴侯归，未忍重临离别处。不若群公怜祢衡，相逐纵横唯柳絮。
楚舸高帆未可开，满帆风暴作阴雷。圣文亹亹伤漂溺，世路纷纷自往来。浮磬犹闻传激越，沉妖不见锁渊回。连陂蛙黾鸣无数，安得周官为洒灰。
青山中穴为大门，下通轨辙高莫论。飞云出纳不计限，双峙平削无刀痕。入门复见田园美，田外峰峦回抱尊。栖灵畜怪不可诘，夔魈往往来守阍。
空山旧迳绿苔满，古寺斋盂白薤蒸。暑雨坐中飞漠漠，野泉林外落层层。从来胜绝皆离俗，未有幽深不属僧。唯爱溪头一寻水，莫闻流浪莫闻澄。
沧海泻玉自外天，牛斗傍边客正回。人说维摩居士病，我同王子雪舟来。汀沙沮洳潮新落，山日曈曚雾始开。去约河堤春柳动，与君吹紫步徘徊。
春秋一万八千字，不问吴人楚人事。佛衣儒谈世已罕，节行又与其徒异。往来杨州三十年，曾见华堂荆棘地。独闻依旧坐焚香，尚把残编讨遗意。
太守旛旗近国门，州民迎望若云屯。家风自有东阳咏，主道新移北海樽。红锦臂鞲观粉质，涂金珂勒驾朱轩。他时傥使春秋对，莫以周襄出郑论。
新雷岁旦发声严，冰管寒销细滴檐。花甲将看枝上坼，蛇鳞不复地中潜。黄河分派来应早，白首归朝意自恬。强欲拟君为秀句，便无才思似江淹。
自古江南风俗美，喜君高趣慕先贤。药无远近宁论报，家有图书不计钱。已住秦淮借风月，遍寻吴国旧山川。尘缨我系未能解，每一来过驻画船。
王家再见仲宣诗，鱼目盈车换斗玑。自愧不从灵蚌吐，谁教相并夜蟾飞。暂增光价千金重，终觉枯陈一芥微。已屈至珍来弹雀，恩蛇衔报此能希。
君同黄鹄游海峤，我学白云归帝乡。已爱健翅自鼓舞，谁怜孤影犹飘扬。字得相从在霄汉，于今留滞嗟絷缰。欲随轻风挹君袂，满野春雨生迷茫。
拜垅忽生寒食心，应缘春入感啼禽。泪沾宿草根仍冻，马立荒沙迹已深。野老辍耕风料峭，山房开昼日阴森。归鞍却望原头路，羃历轻烟物景沉。
白麻新拜大丞相，黄纸首除南省郎。欲使平刑安远俗，莫辞乘传历炎荒。桂林地险通椎髻，阳朔峰奇削剑铓。自有王门旧勋业，且须稀作上书囊。
昔时三月在西洛，始得午桥双鳜鱼。墨藓点衣鳞细细，红盘铺藻尾舒舒。麟台老监分烹去，莲幕佳宾唱和初。今日杨州使君赠，重思二十九年余。
河上风烟爱此邦，吴艘越舸不相降。鱼腥矗矗桥边市，花暗深深竹里窗。蹴踘渐知寒食近，秋千将立小鬟双。年光取次须偷赏，何用功名节与幢。
荒台残垒旧名邦，曾说王师此受降。西汉衣冠拜原庙，五天龙象护经窗。蜀冈井味人犹品，隋帝宫基阙尚双。自古兴亡不须问，风铃闲听响幡幢。
春来无处不幽芳，谁复樽前叹异乡。绕榻绮罗观旧艳，傍池桃杏照新妆。柳条拂拂牵丝嫩，蕊粉轻轻落酒香。闻道主公偏爱客，翻思当日醉莎场。
晓雨射船珠泻盘，平明水上舞英残。鬭鸡跖恶轻泥湿，调马蹄翻软土干。深屋燕巢将欲补，密房蚕蚁尚忧寒。为言楚客甘蔬蔌，白芷香牙长嫩珊。
已具扁舟访使君，忽逢春雨起淮𣸣。花寒蛱蝶犹相守，水冷鸳鸯不暂分。况约他时来寄迹，何须今日去论文。解装无复山阴兴，且对荆钗与布裙。
㔉破烟丛带笋移，映轩临槛特为宜。龙孙已见多奇节，凤实新生入翠枝。不向阮家林下集，还思渭北水边窥。一花一草公休咏，惯作兰台侍从诗。
淮南尚喜风流在，客有殷勤载酒过。不醉不归情可见，相看相笑意如何。了眸自解持高论，长颈稀逢缺善歌。旧爱阳关亦休唱，西还从此故人多。
一别逋翁久不逢，亦知诸葛卧龙中。几年三致千金富，今日重追二谢风。形槁已能同散木，鬓霜从听着寒蓬。飞光入酒旧时月，来炤狂歌犹未穷。
飞乌欲下蟾生时，斜光冷魄常相随。右山左水清洗目，虚檐曲槛生扬眉。白鱼甘肥网可得，公酒美滑杯可持。临淮使君有闲佚，长桥直度来莫迟。
喜公新拜会稽章，五月平湖镜水光。菡萏花迎金板舫，葡萄酒泻玉壶浆。云归秦望山头静，雨洗若耶溪上凉。天子不能烦侍从，可将吟咏报时康。
淮雨夜飞氛祲销，星躔历历转随杓。黄童谩对日如月，贾谊休悲𫛳似鸮。市骨已知求骏马，𬨎车何用载田骄。不唯忠愤心如此，王佐才高赋小鹩。
十里五里一值浅，千愁万愁过徐城。王君论与河流阻，杜老谈思月色清。岸若屹墙空自面，树如张盖欲谁倾。二人党及亲朝夕，更晚更迟何计程。
相国推心本至平，欲使萧艾作兰馨。孤根易变终微贱，美泽难沾漫晦冥。楚客尝闻纫若若，王孙谁复顾青青。东风已与生成足，不敢希蓂在帝庭。
刘郎谪去十年归，长乐钟声下太微。屈指故人无曩日，平明骑马扣吾扉。论情论旧弹冠少，多病多愁饮酒稀。犹喜醉翁时一见，攀炎附热莫相讥。
水上朱楼画角鸣，蒙蒙雨里榜舟轻。未逢甫里先生谒，多见吴兴太守迎。荷叶半黄莲子老，霜苞微绿橘林明。十年不到风烟改，君去将诗与昼评。
瓜蔓水生风雨多，吴船发棹唱吴歌。槎从秋汉下应快，人忆故园归奈何。世事静思同转毂，物华催老剧飞梭。茶官到有清闲味，海月团团入酒蠃。
都人夹望禁槐傍，阊阖初开旭日光。雕玉翠鞍牵騕袅，盘龙朱辇烂文章。焚香閟殿开严帐，汲水寒沟洒广庄。一见天颜万人喜，却回宫禁乐声长。
临川内史谢康乐，贝叶翻经有故台。春草生塘犹梦句，秋蕖出水似君才。驐鸡肥脆聊供膳，𥬠酒甘浓可荐杯。亦说右军遗迹在，墨池科斗喜风雷。
汉家旧日回中路，天子新除太守行。牙将握刀趋远驿，羌人下马拜高旌。云间白草开边陇，山上朱楼压郡城。勇脱区区簿书内，壮心应欲请长缨。
尝闻朔北寒尤甚，已见黄河可过车。驿骑骎骎持汉节，边风惨惨听胡笳。朝供酪粥冰生椀，夜卧毡庐月照沙。侍女新传教坊曲，归来偷赏上林花。
每逆龙鳞司谏诤，又持旄节使阴山。貂裘不见风霜劲，雁碛遥知道路艰。冰脍芥齑非楚味，玉苕兰茁说燕颜。单于不敢轻中国，名马新调为送还。
黄土坡陁冈顶寺，青烟羃历浙西山。半荒樵牧旧城下，一月阴晴连屿间。人指废兴都莫问，眼看今古总输闲。刘郎寄咏公酬处，夜对金銮步辇还。
出珥银貂侍太清，回看双鹤舞中庭。翩翩曾是仙人骥，两两尚仪君子形。静夜欲还缑岭月，终朝思喋太湖萍。莫将树上鸡相并，会待归飞向杳冥。
阊阖前临万岁山，烛龙衔火夜珠还。高楼迥出星辰里，曲盖遥瞻紫翠间。𫐆辘车声碾明月，参差莲焰竞红颜。谁教言语如鹦鹉，便著金笼密锁关。
沉水香焚金博山，杜陵谁复与车还。马寻绮陌知何曲，人在珠帘第几间。法部乐声长满耳，上樽醇味易酡颜。更贫更贱皆能乐，十二重门不上关。
康庄咫尺有千山，欲问紫姑应已还。人似常娥来陌上，灯如明月在云间。车头小女双垂髻，帘里新妆一破颜。却下玉梯鸡已唱，谩言齐客解偷关。
来时擘茧正探官，走马传宣夹路看。便鏁青春辞上合，徒知白日近长安。思归有梦同谁说，强意题诗只自宽。犹喜共量天下士，亦胜东野亦胜韩。
闻忆华亭双鹤雏，苍毛未变顶微朱。闲情且与稻粱饱，寄语休将鸡鹜驱。丁令再归移岁月，王褒端为约僮奴。主人必欲看飞舞，太液池宽肯放无。
重门虽鏁春风入，先坼桃花后李花。赤白鬭妍思旧曲，旧声传在五王家。五王不见留华萼，华萼坏来碑缺落。当时李白欲骑黥，醉向江南曾不错。
都蓝携具向都堂，碾破云团北焙香。汤嫩水轻花不散，口甘神爽味偏长。莫夸李白仙人掌，且作卢仝走笔章。亦欲清风生两腋，从教吹去月轮傍。
分庭答拜士倾心，却下朱帘绝语音。白蚁战来春日暖，五星明处夜堂深。力捶顽石方逢玉，尽拨寒沙始见金。淡墨榜名何日出，清明池苑可能寻。
廉纤小雨破花寒，野雀争巢鬭作团。手卷白云光引素，舌飞明月响倾盘。群公锦绣为肠胃，独我尘埃满肺肝。强应小诗无气味，犹惭白发厕郎官。
天下才名罕有双，今逢陆海与潘江。笔生造化多多办，声满华夷一一降。金带系袍回禁署，翠娥持烛侍吟窗。人间荣贵无如此，谁爱区区拥节幢。
今看座主与门生，事事相同举世荣。并直禁林司诏令，又来西省选豪英。飞龙借马天边下，光禄供醪月底倾。食叶蚕声句偏美，当时曾记赋将成。
卢仝只有赤脚婢，吏部曾吟似笑仝。红烛射眸从结客，清歌帖耳苦怜翁。归时虽已过寒食，芳物犹能逐暖风。但点纱笼续清夜，西园游兴古何穷。
蛟龙上汉鱼潜动，梁栋生云燕未知。风点稍闻寒瓦急，玉条初向画檐垂。何郎夜听应逢句，谢朓朝观必有诗。老大莫将文字困，为公牵强不胜疲。
窗前高树有栖鹊，记取明朝飞向东。家在望春门外住，身居华省信难通。夜闻相府催张榜，晓听都堂议奏中。龙阁凤池人渐隔，犹因朝谒望鳌宫。
致鹇犹恐鹇饥渴，细织筠笼小瓦缸。玉免精神怜已久，金銮人物世无双。休争白鹤临清沼，且伴鸣鸡向绿窗。美羽奇毛有多少，尔身高稳胜他邦。
辞家彩胜人为日，归路梨花雨合晴。庭下秋千应未拆，笼中鹦鹉即闻声。千门走马将看榜，广市吹箫尚卖饧。已是琼林芳卉晚，不须游处避门生。
桂林太守几时行，泛汴桃花浪已腾。目极云阴低远树，夜寒风急乱春灯。巢鸣翡翠愁无限，水宿鸳鸯冷不胜。阳朔山前好峰岭，为公怜爱万千层。
张君献诗诗词巧，美女插花娇醉春。公答七言夸笋笴，我无千里学骐𬴊。夜吟谢朓澄江练，露湿陶潜漉酒巾。归去应将锦囊贮，已胜珠玉莫愁贫。
烟火千门晓欲开，王花骄马肯徘徊。井闾已是经时隔，亲旧全如远别来。帝阙重看多气象，天街新霁少尘埃。振冠浣服无容久，便见池门放榜催。
沧海东边会稽郡，朱轮远下相臣家。已同云汉星辰转，不与鉴湖风月赊。越箭抽萌供美茹，秦山堆翠照高牙。买臣严助前时贵，破盗论功未足夸。
洞庭五月水生寒，卢橘杨梅已满盘。泰伯庙前看走马，阖闾城下见骖鸾。吴娃结束迎新守，府吏趋锵拜上官。曾过杨州能惯否，刘郎盏底劝须宽。
堂下一匹郑虔马，栏边两株安石榴。但能有酒邀佳客，亦任狂花落素瓯。侍女红裙无好色，主人白发自侵头。欲歌翠树芳条曲，已去洛阳三十秋。
青山峡里桐庐郡，七里滩头太守船。云雾未开藏宿鸟，坡原将近见烧田。养茶摘蕊新春后，种橘收包小雪前。民事萧条官政简，家书时问霅溪边。
楚泽多年一卧龙，新春雷雨起鳞踪。谁知天上争腾跃，偶落池中杂𪡋喁。且自摧藏随浪去，何当驾驭使云从。刘累只说古来有，暂屈泥蟠莫便慵。
天津赫日欲焦拆，西北风来斗减威。太帝宫庭无暑入，大明冠佩退朝归。泠泠冷袭瑠璃簟，奕奕凉翻翡翠帏。交扇不须烦素手，淋漓谁复汗频挥。
六月御沟驰道间，青槐花上夏云山。退朝侧帽惊时晚，近树闻香暗咏闲。新雨贾生车喜出，旧年潘岳鬓添斑。老惭太学无经术，空饱齑盐强往还。
陇首欲看飞去云，槎头安得卷轻轮。流乌不转天边日，乘马犹知果下人。空渴魏台冰在井，从悲楚客泪缘巾。炎炎赫日偏憎老，眼耳昏聋半塞尘。
浴堂深殿近皇居，秋夕词臣直宿初。宫女穿针争落月，官奴持独看残书。万家乞巧心无尽，斜汉飞光望有余。枕上江山梦犹熟，五更风雨过帘疏。
玉辔珑珑出绛宫，青槐驰道晓烟中。尘头尚裛洗车雨，马耳前趋吹鬣风。闻说自将身许国，不须仍以醉为公。我今才薄都无用，六十栖栖未叹穷。
雷雨初过草木新，汴堤杨柳绿阴匀。已看画舸逐流水，不惜长条折与人。淮境秋传蟹螯美，郡斋凉爱蚁醅醇。睢南莫久留才子，宣室归来问鬼神。
重本恤刑天子圣，舟车持诏使臣贤。部中汉吏无冤狱，葑上吴人益美田。重过故乡逢故老，一闻鸣鹤访山川。不须歌管唯诗酒，况有余杭白乐天。
过江始与风沙隔，京口山连北固牢。刺史丰仪于体重，邦人全伏以名高。宴盘紫蟹方多味，古寺青林不厌遨。定挈传家旧图籍，漕河应莫费吴艘。
郊原物老莽然中，寓兴驱车向国东。夹道名园迷屈曲，压枝秋实乱青红。寒畦覆绿将收菜，野蝶双飞尚绕丛。田父欣来问行幸，依稀还似鬭鸡翁。
持节共知过碣石，衔芦相背有飞鸿。地寒狐腋著不暖，沙阔马蹄行未穷。陇上牛羊冲密霰，帐前徒御立酸风。归时莫问程多少，却到河湟杏萼红。
黄花秋草满荒台，联马鸣珂未欲回。上苑自将驰道隔，高林空望白云开。荐肴已去纱笼羃，赐酝新从蚁瓮来。天气正清风景好，重门虽禁不辞杯。
退之曾作河南宰，韩氏于今又见君。县政从来人有望，家声不坠世多文。后池分洛贮蓝水，高槛看嵩迷岭云。主簿堂前七叶树，手栽应莫已刳焚。
汉朝重结单于好，岁遣名臣礼数增。紫鼠皮裘从去著，飞龙厩马借来乘。天寒将遇碛中雪，鼻息暗添髭上冰。定见南鸿起归思，家书欲寄不堪凭。
虏人多窃朝廷礼，译者交传应对辞。羊酪调羹尊汉使，毡堂举酒见阏氏。曚曚白日穿云出，漭漭黄沙作雾吹。知去燕京几千里，胡笳乱动月明时。
兄为太守两轮朱，仲泛吴人燕尾舻。且看洞庭多橘柚，莫怀江国有枌榆。少游山水殊非俗，老爱诗书又似愚。百事输君休问我，风沙不比在云湖。
低头拜我苍髯翁，来如飞鸟去如风。一夕共饮斗柄北，平明已向函关东。众中旧骑跛鳖马，塞下新买连钱骢。疾驱似逐邓林日，不肯暂往行何穷。
亭栏下望汉江水，浄绿无风写镜明。日脚穿云射洲影，槎头摆子出潭声。樯帆落处远乡思，砧处动时归客情。使者徘徊有佳兴，高吟不减谢宣城。
紫禁低云拂绮栊，西垣人忆玉堂翁。撚髭觅句方传咏，著树成花尚舞空。不管因风吹塞外，任教飞片落杯中。晓来城郭遮无路，阮籍驱车莫叹穷。
陆家兄弟苦西东，黄耳传书近已通。共叹流年同转毂，各惊华发似飞蓬。河冰夜合知霜劲，寒雾朝开见日红。腊尽春来又相远，江南江北望归鸿。
六花随表拜东厢，庭下遥呼万岁长。王会图中陈璧马，汉官仪里湿旗常。因风乱絮沾螭首，似鹄轻毛落井床。素发垂冠少颜色，众人休笑老为郎。
东都车马苦飞霾，南国桅帆喜过淮。船背插旗风自展，沙头迎浪雪相排。白鱼已荐糟增味，红稻新炊粟厌怀。定似谢公吟远岫，钱塘应合有高斋。
昨日匈奴来告哀，殿门不识桃花开。今闻君去作吊使，正值雁嗥从北回。风卷黄云无远近，山留白雪犹枯荄。归看车马汗流沫，逃暑为传河朔杯。
汉庭遣奠阏氏幕，二月阴山雪未销。行尽黄沙春不见，哀缠碧眼魄谁招。已将厚礼施殊俗，更录专辞入本朝。名马赠归多爱惜，北风嘶处竞萧萧。
姑苏城头乌哺时，长洲草绿春袍归。鲁桑叶小蚕出迟，吴田水暖牛耕肥。里胥争迎悬寮喜，入门先自易彩衣。拜亲然后及王事，簿书岂得长相鞿。
去无珠履为上宾，进船申浦忆春申。江田插秧鹁姑雨，丝网得鱼云母鳞。青天折桂香未灭，紫豉煮莼甘更新。平时况可乐风月，吴物信美聊前陈。
山西世世李将军，家声前后多功勋。今乘一障俯绝塞，莫以久和无阵云。菰蒲生塘长春绿，牛羊隔河归暮云。简易自能齐士卒，不严刁斗亦名闻。
持归汉省青绫被，去看吴都白马潮。叠鼓渡江寒浪伏，鸣铙入境野云飘。鱼穿杨柳夸鲜脍，人采芙蓉学细腰。家有二槐为太守，弟兄谁似李文饶。
不羡新为赤县尹，惟羡暂向江南归。江南羃羃梅雨时，风帆差差并鸟飞。罾竿夹岸长若桅，水笼畜鱼鲜且肥。家在千山古溪上，先应喜鹊噪门扉。
并州自古近胡地，牛酒常行十万兵。少尹曾为五府辟，将军况有旧家声。桑麻故已知风俗，丘垅何须访姓名。闻说至今犹好马，试求安稳众中行。
翰林文字本雄强，况复斋祠向静坊。高树黄鹂无去意，深廊朱幕动微凉。不嗟门外尘沙苦，只觉壶中岁月长。庭下阴苔未教扫，榴花红落点青苍。
洛阳古道登北邙，河内碧山横太行。朝骑快马暮可到，风物人心皆故乡。竹林无踪怀阮籍，路傍有家嗟宣王。别乘差同二千石，教民惟在亲耕桑。
蒲叶高帆十二幅，秋风逆水满樯开。是时不畏浪头起，到日定将船尾堆。用舍东方言虎鼠，贱疏梅福比蒿莱。少年才辨无如美，庐岳峰前莫滞回。
乘兴驱车偶一来，旋呼江老旧游陪。惊风送雨寒初动，举酒浮蛆拨不开。骐骥鞴时闻内宿，琵琶弹急怨虚催。按篱带去令传样，自此逢欢未便回。
朝开阊阖九重深，望拜珠旒照玉簪。霜气稍回龙陛峻，日光微转凤楼阴。庭中细仗穿旗脚，案外薰炉对殿心。我预千官少裨补，欲将歌颂播尧音。
闻说江南庾子山，卜居泉石爱孱颜。古来得丧何须问，世上荣枯只等闲。高阙浮云徒有恋，夕阳飞鸟亦知还。予贫不及三君子，老愧朝绅进退间。
陆生声誉在云间，来预簪裾谒帝颜。冠剑有容夔与禼，文章全盛马兼班。耽耽玉宇龙缠栋，蔼蔼金铺兽啮环。却出常衙殿前过，戟衣风动自相攀。
金羁白马晓朝天，嘒管行车暮已传。上帝楼成何遽召，青霄路绝不应还。飘阶陨叶声凄若，隔幕孤灯夜寂然。来奠一觞空湛湛，却思平昔泪涟涟。
白尽髭须史未成，不如能赋易登瀛。三冬足用侏儒饱，千里从看跛鳖行。知有清名在公议，自无余力到高闳。磻溪八十犹垂钓，祖例推来亦后生。
白首谬陪兄弟间，阿连初喜客儿还。池塘梦句君能得，咳唾成珠我未闲。陋巷闭门谁扣扣，茂林飞鸟自班班。归来又接同袍会，月下朱闳不用关。
天雪霰成先暴集，地中阳复已如期。穿林斗觉萦风急，入袖初惊学舞迟。楼上温貂方贳酒，竹间寒雀未辞枝。平明君向螭头立，玉座炉烟细细时。
文章世德已能传，得桂高枝二十年。持节欲同苏武劲，下帷曾似董君贤。衣裘衽领无嫌左，饮食杯盂暂厌膻。一过范阳应感槩，归来图画彼山川。
两壁美人虹已收，苍崖纤手藓痕秋。和亲只道能稽古，沉略从来不解羞。汉月明明掌中照，胡尘漠漠指间留。昭君殁后更多恨，弹作琵琶曲未休。
细肋胡羊卧苑沙，长春宫使踏霜羓。蒺蔾苗尽初蕃息，苜蓿盘空莫叹嗟。自乏良谋甘更鄙，犹能大嚼快无涯。磨刀为削朝霞片，时引清杯兴转嘉。
公归初退内朝班，驰道南头跃锦鞍。欲雨浮云犹复暗，背阴残雪愈生寒。穿槐已觉春禽语，载酒重思结客驩。吟寄侍臣知有意，翠鬟争唱口应干。
子猷多兴怜飞雪，向晚归时又见飘。拂马随人如着莫，舞空吹面亦胜消。闭门我作袁安睡，呵笔君为谢客谣。记取明朝朝谒去，毳裘重戴冷寥寥。
生爱虚名苦辩亡，沦精竭智可哀伤。谁将事附三公传，自有文夸古战场。坟土未干还卜穴，挽声才绝又新章。是非从此方应定，弟子犹争左氏长。
乌纱帽底青眸转，朱雀街头玉辔摇。灯火高楼吹短笛，帘栊斜巷隘初宵。身归兰省唯看月，心在天津欲倚桥。枕上夜深应不寐，羡他年少酒微销。
蔼蔼荆州几万家，竟持壶酒望高牙。里儿尚唱铜鞮曲，耆旧争随画鹿车。雄鸭绿头看汉水，肥鳊缩项出渔查。乡人应笑张平子，只有归田赋可夸。
唐宋典册竟骈罗，汉诏重令与削磨。古圣规模犹可法，众贤驰骋必无蹉。既除太史来为尹，遂用非才往补讹。代匠只忧伤手甚，君宜怜我不遑他。
雪与春归落岁前，晓开庭树有余妍。杨花扑扑白漫地，蛱蝶纷纷飞满天。胡马嘶风思塞草，吴牛喘月困沙田。我贫始觉今朝富，大片如钱不解穿。
君尝编史似吴兢，又值甘泉马踏冰。重腊雪花方漫漫，宿厅书架自层层。桉头美酒初温火，帘底微风欲动灯。永夜未眠钟已发，此心闲寂似高僧。
省树高槐雪压条，沉沉古屋蔽疏寮。每嗟守印如枯木，欲弃明珠学纬萧。渐老但知贫贱乐，向来徒用岁时销。新年不管鱼龙跃，安得乘风入剡樵。
尖风细细欲穿帘，残雪微销冻结檐。盏里醇醪无限满，镜中白发不知添。妍童喜舞开罗幕，小吏愁凘入砚蟾。幸得从公持直笔，定应无复叹齑盐。
宫街不闭东城月，圆影才亏夜色春。自跃金羁来宿省，从他锦帐欲夸人。灯光远近疑争昼，歌韵高低竞起尘。我老都无游乐意，似君清枕睡侵晨。
踏雪冲风驰小吏，带霜连叶寄黄柑。擗包欲咀牙全动，举盏逢衰酒易酣。书尾自题知远意，笔头亲答厌多谈。故人莫觅新诗卷，都似嵇康七不堪。
红薇花树小扶疏，春种秋芳赏爱余。丞相旧园移带土，侍臣清署看临除。薄肤痒不胜轻爪，嫩干生宜近禁庐。此地结根千万岁，联华荣莫比茅茹。
莫问春风有后先，但逢佳处去扬鞭。桃花洞远迷应久，杏树坛荒迹自传。放与晓寒能几许，即看芳意不多偏。古来闲气争强弱，谩费黄金抛楚权。
晓出春风已摆条，应逢社伯马蹄骄。坛边宿雨微沾麦，水上残冰壅过桥。燕子飞来依约近，雁行归去试教调。北扉西掖多才思，相与飘飘在泬寥。
鹁鸪知雨在桑中，雄逐雌飞自不同。胡粉未生轻蝶白，燕脂先绽野樱红。高高树里秋千月，猎猎墙头蓓蕾风。晓下祠坛多寄咏，衣冠方侍大明宫。
昭亭山下送君时，不畏西行剑栈危。笮马跨来身更健，吴船乘去计非迟。钱塘湖上寻云屋，巾子峰前种槿篱。此趣已高天下士，不须功业似鸱夷。
年年二月卖花天，唯有小桃偏占先。初见嫩红无不喜，终知俗艳几多妍。邻翁已折郊园里，贵客争夸粉署边。可惜工夫吟向此，会须留醉牡丹前。
前殿临朝百辟回，后宫廷阁九重开。鸣梢已自金阶出，黄屋初迎玉辇来。不问偷桃方朔饱，谁知载戟子云才。群官望幸无名姓，只有穷吟许外陪。
汉家宫殿荫长槐，嫩色葱葱不染埃。天仗龙旗穿影去，钩陈豹尾拂枝来。青虫挂后蜂衔子，素月生时桂并栽。我意方同杜工部，冷淘唯喜叶新开。
人间诗癖胜钱癖，搜索肝脾过几春。囊橐无嫌贫似旧，风骚有喜句多新。但将苦意摩层宙，莫计终穷涉暮津。试看一生铜臭者，羡他登第亦何频。
谁言出相是山东，今日求贤欲致功。玉馔满盘来禁里，鹄羹分鼎下天中。但知恺弟酬君赐，旧讶权舆向国风。曾笑侏儒饱欲死，宜思薇蕨不忘忠。
选来金殿尽英豪，帝笔亲承始是遭。就里少年唯贾谊，其间蜀客乃王褒。善经有意尊儒甚，推泽方知待士高。归付子孙传百世，深堂闲挂亦萧骚。
前日宫醪赐玉尊，今朝持果小黄门。干桃熏李非时物，置案盈盘不次恩。投以赤心思武帝，握同玄璧咏刘琨。尝闻食奠陈王业，知是豳公几世孙。
文章老重欲追古，便作帝宫苍桧诗。青葱玉树传杨子，盘屈洪桃见左思。龙鳞已爱松身直，珠实还看柏叶垂。秀木艳丛那可拟，但将霜雪定坚姿。
陶令生涯漉酒巾，门前种柳万条新。花今吹作蓬莱雪，曲旧得于关塞人。应与残红闲是伴，不随舞蝶去争春。可怜轻质都无定，一落银河莫问津。
天子寻常幸直庐，裹头宫女捧雕舆。红泥已赐春醅酒，黄帕曾经御览书。林果鸟应衔去后，燕窠虫有落来余。禁中事事能传咏，播在人间不是虚。
电光初照树峨峨，叶上微风与雨和。玉腕愁闻无处奈，庭花暗落不应多。长杨静响千重瓦，太液寒生几寸波。洗濯青春如有意，平明湿羽未离柯。
宫井蛟龙夭矫垂，晓缾初汲渴禽窥。清泠已向金盆贮，甘滑还从玉椀知。九酝酒醇由此得，小团茶味为留迟。合门地脉应相似，翰苑曾邀咏昔诗。
象戏本从棋局争，后宫龟背等人情。今闻儒者饱无事，亦学妇人闲鬭明。堂上有奇谁可胜，樽中赌酒令方行。直驱猛兽如寻邑，何似升平不用兵。
法座初瞻户牖间，衮衣垂处见云山。满斟玉酒传宣尽，齐插宫花拜赐闲。红线织成庭下毯，明珠结出耳中环。鬭鸡旗底蓬蓬鼓，逐胜争名利害关。
种桃依竹似仙家，邀对春风共泛霞。席上未观双舞凤，城头已觉聚啼鸦。匆匆跨马人归省，羃羃生烟树敛花。稚子候门知我醉，东方明月照扉斜。
禁中五月紫薇树，阁后近闻都着花。薄薄嫩肤搔鸟爪，离离碎叶剪晨霞。凤皇浴去池波响，𫛛鹊阴来日影斜。六十无名空执笔，颠毛应笑映簪华。
庙蚃灵祠属二公，齐心相望切朱宫。绿渠缭绕壖垣水，广沼清泠涨殿风。已咏应麟来五畤，仍歌翔雁杂殊翁。遥知毕事期寻胜，尚问衰羸未厌穷。
殿阁风来夏日长，青林抽嫩见余芳。笔供五吏词休敏，簟展双纹睡正凉。故事早归何独晚，旧交新咏尚无忘。不言偃仰中园乐，还爱眉间喜色黄。
昼日南宫雨后凉，斋严官重静于常。庭前鬭雀堕还起，栏下秋花落自香。看尽云容天漏碧，读残书帙卷披黄。九衢尘土莫能到，萧瑟微风叶响廊。
新月斜光依约见，夜蝉高树有时鸣。曲眉不想西家样，馁腹还思二子清。迭代物华何足较，古今荣辱岂须惊。静来应觉能闲少，人事区区逐日生。
萧萧风雨变凉意，索索晚云开斗晴。已洗浮埃天外静，忽生圆月树头明。草根虫穴吟来久，屋角星河落更清。我愧西垣侍臣比，景寒霜鬓两三茎。
灯光暖热夜催春，天半楼开饮近臣。驰道横头起山岳，露台周匝簇朱轮。隔帘艳色多相照，下马轻豪各竞新。我已暮年殊趣向，浓油一盏桉边身。
浅绽燕脂紫蜡芳，深斟吴酎白琼觞。凤池人忆去年艳，雉省客无今日狂。髣髴物华先上苑，依俙歌吹下昭阳。平明社雨莫催促，应玩移床欲近傍。
闻说郊禖喜气翔，曾由乙卯命封商。今朝钟鼓登歌祀，何日熊罴作梦祥。扫雪野庐风凛凛，升坛公衮佩锵锵。君门赐胙予何有，不似矜夸凤沼傍。
赖得春巢燕未归，高檐终日雨衰衰。细笼芳草踏青后，欲打梨花寒食时。美景已嗟空过尽，名园犹许悮相随。锦鞍切莫九衢去，拍拍一如鹅鸭池。
阶下青苔欲染衣，晴光才漏又霏微。冲风燕子衔泥去，隔树鹁鸪嗔妇归。乍冷乍阴将禁火，自开自掩不关扉。浑身酸削懒能出，莫怪与公还往稀。
畴昔西州谢法曹，声名籍甚我徒劳。升沉一府已荒冢，憔悴两人犹二毛。眼见荣华能几日，心知富贵只秋毫。淮南鱼美香粳滑，饱去清吟岂不高。
更衣入侍宫中贵，韡韡芸黄殿后花。鬭色长宜日光近，生辉尤喜盖阴斜。依稀鞠服开风袂，约略仙盟裹露华。不与艳桃偷结子，漫天飞去作朝霞。
天启文明泰运兴，汉庭来召鲁诸生。我婴世网空投老，君向容台早著名。水阔风高鹏翼健，沙干云暖马蹄轻。归来衣锦看他日，何用樽前唱渭城。
高上宸居隔紫烟，洞中金阙暗相连。辅光灶冷留香壤，太素渊清涌玉泉。后夜龙归云浪湿，未明人起月华鲜。秋光不老岩前麓，到此偷闲亦自贤。
先生高蹈晦岩扉，沐发晞阳远帝晖。自是鸾皇终瑞世，莫同鱼鸟便忘机。江凫泛泛随波远，朔雁冥冥避弋归。他日彤庭如应聘，梦魂休绕故山薇。
春山青，春水绿，一觉南柯梦初足。携筇纵步出松门，是处桃英香馥郁。因思昔日灵云老，三十年来无处讨。如今竞爱摘杨花，红香满地无人扫。
开口是，合口是，眼下无妨更著鼻。开口错，合口错，眼与鼻孔都拈却。佛也打，祖也打，真人面前不说假。佛也安，祖也安，衲僧肚皮似海宽。
游宦俱为关外人，与君五看海棠春。园林选胜联镳遍，风月相思命驾频。大斾先时辞蜀道，短辕何日见京尘。子牟又起离群恨，欲操行祛重怆神。
律上阳和虽始煦，樽前人意已生春。濠梁且欲观鱼乐，淮郡何能致鹿驯。为访心朋犹纵棹，况逢时隽与均茵。别车岂必辞沉醉，更有高阳倒载人。
几年瓶钵帝城栖，看尽尘劳息尽机。诗妙偶因余力到，名高却与本心违。云深路入千山去，岁晚身携一锡归。林下应逢旧猿鹤，得无惊见紫檀衣。
画阁高连百雉城，涵虚应不愧标名。门前柳色兼旗色，座上琴声杂佩声。肯羡五湖归范蠡，未饶三径隠渊明。我来恰值初晴后，山影波光分外清。
休官致政老年闲，庙堂尝享著袍冠。调和鼎鼐施霖雨，燮理阴阳佐武桓。念国不忘先世烈，归乡岂念旧庐寒。我辈若从亲炙授，仪容如在使人看。
先生自卫客西畿，乐道安闲绝世机。再命初筵终不起，独甘穷巷寂无依。贯穿百代尝探古，吟咏千篇亦造微。珍重相知忽相访，醉和风雨夜深归。
坐拥双旌甫浚郊，总戎曾未属鞬橐。千金寡妙方移疾，二府交修敢惮劳。处世机牙都不竞，摄生权柄急须操。他时病起君恩报，始信林泉属我曹。
出入高车耀缙绅，从来天幸喜逢辰。道孤常恐难逃悔，性拙徒能不失真。风雨坐生无妄疾，林泉归作自由身。岁寒未必输松柏，已见人间七十春。
赋分萧条只自如，生平常向官情踈。亡功每叹孤明主，得谢何妨作老夫。官品尚叨三事贵，世缘应信一毫无。病来髀肉消几尽，尤觉阴阳系惨舒。
滁州太守文章公，谪官来此称醉翁。醉翁醉道不醉酒，陶然岂有迁客容。公年四十号翁早，有德亦与耆年同。意古直出茫昧始，气豪一吐阊阖风。
渤澥宣和旅翮飞，不堪朱邸负前期。东城晓骑思行乐，南浦春波怨别离。对竹岂能忘旧主，折麻方喜遇深知。冕旒正注方臣重，应许州人借一期。
金门人访竹林人，云向蓬莱驻画轮。百越江山初作主，五湖图史未生尘。劝耕定带斋船雨，卷白应留燕榭春。论道频年有虚席，抟风一击好收身。
去夏曾同潭上游，荫松坐石濯清流。论文声杂飞泉响，话道心齐邃谷幽。盛暑忽思寻旧好，烦襟顿觉似新秋。也知关决多余暇，能更重为胜赏不。
百尺寒崖一径分，攀萝步步陟青云。江山好景吟新句，猿鹤欢声识旧群。壁为题诗尘不染，池因供砚水犹薰。旁人莫讶登科久，二十年前此论文。
政在宽民戢吏奸，忍为苛娆恣贪残。东邻老幼足和气，西邑生灵皆病颜。万乘至聪闻不及，两司端坐匹如闲。行人过此还知否，地狱天堂咫尺间。
皇唐旧相元才子，曾作蕃宣式燕遨。郛郭上当星纪分，轩甍全压阆风高。宾僚会集簪裾盛，衙队周环鼓吹豪。不出公庭得仙馆，岂同徐福绝云涛。
密树芳秾碧草齐，春华微度绿阴低。谿连嵊水兴何尽，路接仙源人自迷。落絮有情风上下，好花无语日东西。故园桃李经年别，一望归心绕翠蹊。
越绝烟光隠翠微，兰亭春色送行衣。风清汉相鸣樵径，台古任公落钓矶。绣被歌残人竟远，桃花源静客忘归。凭君莫上秦山望，千古骊宫对夕晖。
碧树阴秾曲沼滨，赏心何处乐游频。东吴景物兰亭晚，西洛烟光梓泽春。香散落梅忘怨笛，绿铺幽草妒芳茵。风云流散苦无定，且学阳池倒载身。
何处骊驹杂楚歌，楚人归思托云萝。河阳望竟妾心远，金谷别来郎恨多。往事一春空物态，闲情千里旧风波。归时莫听陇头水，肠断不禁年少何。
绿郊凝望久徘徊，落日川原映古台。江上晚风三弄笛，陇头春信一枝梅。东西陌外烟光度，紫翠峰前霁色开。不是罗敷莫回首，城南五马使君来。
漠漠横塘一水通，霏霏轻蔼夕阳中。吴娘晚唱穿菱叶，楚客春心托蕙丛。烟外蒹葭闲倚路，波间舴艋半凌风。江南景好游人去，二月大堤花艳红。
昔年曾见鲤趋庭，缔构开基敞燕楹。教子义方居可法，褒贤恩诏榜为名。人知一玉能成器，家鄙千金任满籝。从此里闾为盛事，握兰华省有才英。
翠屏千叠水潺潺，一簇青鸳杳霭间。惜是晚年逢此境，悔将前眼看他山。瀑飞萝磴终难画，龙蛰岩云秪𫏐闲。薄宦劳人无计住，可嗟归去又尘寰。
游丝百尺飞到地，野蝶寻春有狂意。一番轻雨洗梨花，啼出玉真无限泪。老夫不入少年场，直向南轩亭午睡。觉来历省梦中事，却忆邯郸枕中记。
亭势孤高映小池，盘盘一道出林霏。平诛岩腹草茅尽，直望海门烟火微。树石满前供胜赏，溪山无处隠清晖。宣城丽句人争诵，珍重阳春和者稀。
二月池边景色好，天与人意相怡融。鹅毛絮轻飏晴日，鸭头波暖摇青空。幽鸟间关变新哢，高花乱旋飞斜红。樽前忽尔感时节，酌酒醉倒酬东风。
雨过黄梅夏将半，园亭清洒如山家。白鸟窥鱼立闲暇，红蜓弄水飞交加。垣衣重重长旧晕，萱草节节含新花。薤叶簟凉一就枕，起来日抱西山斜。
吾爱高秋亭上望，水风凉澹惬幽情。山形左右互拱揖，海气旦暮多阴晴。西畴农歌罢亚熟，北埭渔唱沧浪清。人生得酒且自适，何必身后立空名。
路出烟村俗驾少，江天落莫憎寒威。依依壶峤草树变，蔼蔼海门烟火微。日脚下时一雁度，风头起处双鸦归。却拥残炉拨灰坐，冷煖世途空险巇。
三篙摇漾彩帆轻，胜赏宁辞远郡城。水满人如天上坐，波澄舟在镜中行。都无暑气侵衣袖，时有荷香入酒觥。野老岸前争拥看，知公威霁不喧惊。
南还昔别已匆匆，目断云飞思欲穷。江水波涵天上下，海门潮涌浙西东。沉烟白鸟晴沙际，飘带青山夕照中。治世安民遗泽在，万年史笔纪高风。
尝水茫茫怅别情，悲风吹树作离声。酒倾银斝临江卧，潮落沙汀带月明。千里绿烟芳草合，一天红雨落花轻。老怀对景成三叹，不觉澘然泪两倾。
官路驰驱鬓且苍，忽承恩诏许还乡。寻幽好结香山社，乘兴闲登绿野堂。未采佳苗供药灶，谩收新句入诗囊。人生硕德如公少，伫看芝兰更晚香。
几年为国寸心丹，今喜承恩衣锦还。张翰莼鲈偏入兴，陶潜松菊意休闲。坐邀夜月惟斟酒，笑引春风且看山。最好溪山多翠竹，与君日日报平安。
凤凰饥忆玉山禾，鼓翅飞下玉山阿。玉山之禾粒未熟，饥不得食心如何。麒麟渴忆昆山流，轩轩直出昆山幽。昆山之流流未长，渴不得饮予心愁。
世无伯乐不识马，眼看骐骥如驽骀。先生今年四十四，才似皋夔胡为哉。泰山山下水照石，溪声濊濊白云堆。我居其间构茅屋，先生先生归去来。
嗟乎嗟乎彼县吏，剥肤椎髓民将死。夏取麦兮秋取粟，笞匹红兮杖匹紫。酒臭瓮兮肉烂床，马余粱兮犬余饩。雀腹鼠肠容几何，虎噬狼贪胡无已。
四十年来赞太平，君王耳畔管箫声。定襄地域俄连震，莱牧男儿忽议兵。明日边烽高百尺，同时御府出三旌。将军请用多多算，能向当初见未萌。
南海怒蛟三尺角，埋藏水底叹吟呻。明时直道难干禄，白首躬耕力养亲。醉读兵韬鬭龙豹，闲抽宝剑舞星辰。茅斋东是留侯庙，定有英灵还往频。
老柏森森节贯冬，头冠獬豸号清雄。侧阶簪笔书王法，当路埋轮有祖风。白简刚严重入府，皂封切直旧留中。长安豪贵应相避，又识当年御史骢。
满径蓬蒿懒自锄，何人日午叩茅庐。徂徕山下一枕睡，经略府中三纸书。兵谋贵胜纵横出，海鸟忘机饮啄余。唯有淮夷雅宜作，文章兼不让黄初。
宏辞等甲贤良贵，二美翩翩落手中。虎子得来山穴泣，骊珠探去海涛空。三千安独陈当宁，十七人甘坐下风。曾向当年竞头角，直从此日决雌雄。
雄辞磅礴压群英，再战戈矛锐更精。裴度韬钤无失律，武侯节制是神兵。千人尽服徂丘议，九合谁干小白盟。帝宋开基八十载，连登科目独为荣。
东西两处各天涯，去国还乡喜又嗟。邹峄山藏孟子宅，海棠花落蜀王家。深知周道非彝酒，可罪唐臣乞税茶。三载此心无一事，闻经绛帐日常斜。
惊闻除目到遐荒，病眼偏明喜倍常。古节旧如台柏直，青衫新惹阁芸香。中庐夜宿群经蠹，北户朝趍满简霜。主簿虽卑官渐紧，近来应有谏书囊。
网罗当日得英雄，文阵三人各立功。海里赤鲸疑有角，云中骐骥欲追风。寻闻馆阁英声出，又见贤良大对通。亦说年来畜奇业，蟭螟何计逐飞鸿。
君为儒者岂知兵，何事欣随璧马行。裴度樽前坐韩愈，赵成帐下立荀卿。御戎谁道全无策，对垒宁妨下一枰。须信乾坤养不肖，年三十七卧柴荆。
几年持笔事征西，未省樽前略展眉。草檄朝慵腕劳脱，论兵夜苦舌疮痍。报君自说心如石，忧国人言鬓欲丝。若纪成功镂金板，能文韩愈自相随。
我不从官君下第，其间险易两何如。连云栈外四千里，读易堂中一帙书。慈母含饴垂秃发，先生怀道接茅庐。莫将清泪频频洒，蜀道之难欲上初。
水轩聊得恣吟哦，拂拭衣裳尘土多。蜀道三千里巇险，宦途五十驿风波。暂休又作故山梦，闲唱还成劳者歌。几斗米牵归未得，空怜满眼是烟萝。
何事相逢悲喜并，倏然相别二周星。主人鬓发无多白，幕客襕衫依旧青。目极同思故山断，涕危共在异乡零。阶前丝竹虽嘈杂，不似南湖湖上听。
江山如画望无穷，况属升平岁屡丰。万树芙蓉秋色里，千家砧杵月明中。断霞半著燕支木，零露偏留筀竹丛。只欠流杯曲水宴，风流未与左绵同。
道视荀杨虽未至，分于管鲍已知深。一千二百日离别，五十六驿外相寻。重欲同君注周易，且来共我听胡琴。月留屋角不下去，似与清风怜苦吟。
曼卿续得少陵弦，弦绝年来又一年。惊起听君讽新句，洒如开集味遗篇。一家气骨疑无偶，万丈光芒欲拂天。好向风骚尤着意，他时三个地诗仙。
经年吾圃采珠玑，无限愁肠对落晖。绿竹实疏凤凰瘦，玉芝粒小麒麟饥。不因芳草伤春哭，正是东风感疾归。只有文章满君腹，身虽癯瘠道全肥。
朝来何事苦颦眉，一客越吟三子归。河渚徘徊感春草，山斋寂寞背斜晖。知心古道谁相得，洒泪东风自觉非。早到茅庐慰孤淡，易爻重待共参微。
学作升平喜雨吟，东皋微破满犂深。已开万乘焦劳虑，应解三公燮理心。天捉乖龙鞭见血，雷驱和气泄为霖。农夫陇上闲论价，一寸甘膏一寸金。
三回到此寻逋客，杯案萧疏滋味长。山饭半瓯橡子熟，春蔬一箸术苗香。四时泉石应无夏，满谷云霞别是乡。终待共君结邻里，竹边相并两间房。
到头泉石是吾家，坐石听泉日已斜。一片青衫非富贵，千竿绿竹好生涯。君曾览照头皆雪，我试看书眼亦花。便好结为山伴侣，教他夔益佐勋华。
君言下第我西飞，执手都门泪满衣。万里得归头半白，经年相别道应肥。火钻欲遍龟难死，竹实犹多凤不饥。暂到东山慰愁抱，春秋之学说深微。
惜无百里地封君，摄相区区道屡伸。少正将身膏斧刃，侏儒流血污车轮。方令鲁国知王法，自此齐侯畏圣人。昔放四凶诛二叔，舜周功业殆同伦。
谏署峥嵘有旧名，侯藩偃息政方成。张纲昨日弹梁冀，文帝今朝召贾生。古节未惭台柏直，仙风应对简霜清。人言贱子叨知己，试把尘冠一振缨。
城南车骑晓骎骎，欲去重留酒屡斟。惜尔浪浪辞我泪，感予切切恋亲心。庭闱最乐无妨学，风月余闲岂废吟。别后不忧书信少，但闻为善是嘉音。
幽居一亩枕溪棱，阶下杉松缠古藤。常爱园林深似隠，不嫌门户冷如僧。麦宜过社犹催种，山近经秋却懒登。已把壮心闲顿置，少年莫要苦相憎。
幕中久次无他术，衔内兼官带宪司。石柱镌名诚似是，豸冠加首竟何为。几曾执简抨弹去，空被光台督责随。一起鸳鸯戛云汉，应嗤燕雀守籓篱。
李白诗中蜀道难，把诗试读泪汍澜。江形诘曲千回折，岭路崚嶒万屈盘。登陟去年腰仅折，追思今日鼻犹酸。此行君不同屯蹇，五马相知旧长官。
鼎来岂敢道能诗，一见何因便解颐。乡国三千里离别，杯盘七十日相知。送人江外马驮妓，垂钓寺中鱼竭池。别后中秋又重九，与谁赏月咏东篱。
唐家六世树威恩，外建藩翰御不宾。二十三州同陷贼，平原犹有一忠臣。圣贤道在惟颜子，忠烈名存独杲卿。甘向贼庭守节死，不羞吾祖与吾兄。
乾坤交泰重弥纶，当日严陵道最淳。大汉中兴得英主，先生高退作闲人。滩头风月遗千古，台上纶竿寄一身。今日病夫祠下过，独知疲懦长精神。
浣花溪上春风后，节物正宜行乐时。十里绮罗青盖密，万家歌吹绿杨垂。画船叠鼓临芳溆，彩阁凌波泛羽卮。霞景渐曛归櫂促，满城懽醉待旌旗。
澹静姿仪简旷纵，结庵深对大茅峰。坐忘世故愁应少，道断人情语亦慵。万里信音凭鹤到，一厨烟火倩猿供。几时归侍虚皇驾，七色霞衣九色龙。
寻彻灵潭第五源，旋攀萝茑至山巅。寒声昔谓来天外，巨壑今知在目前。峭壁无时长蔽日，重岩不雨亦生烟。临观已觉尘心尽，更欲凌云访列仙。
禅客居山患不深，五峰幽绝杳难寻。门前流水朝还暮，堂下闲云古复今。月色有时依宴坐，秋声随处伴讴吟。期师便作终焉计，忍负平生物外心。